Političari koji novinare tretiraju kao pretnju bezbednosti i kao neprijatelje ohrabruju napade na njih - Javni servis\nFoto: Mahesh Patel, Pixabay\nDženifer Adams, autorka dokumentarnog filma Tamno mesto (A Dark Place), koji istražuje rodno motivisano nasilje nad novinarkama u virtuelnom svetu, međunarodna je ekspertkinja koja je u okviru Kancelarije predstavnika za slobodu medija Evropske organizacije za bezbednost i saradnju donedavno predvodila inicijativu za zaštitu novinarki od napada na internetu.\nNjena profesionalna interesovanja kreću se od ljudskih prava do zaštite marginalizovanih grupa. Za Cenzolovku smo razgovarale o porastu populizma i promenjenom odnosu prema medijima, o sličnostima i razlikama napada na medijske radnike u Srbiji i u inostranstvu, i o tome da li se novinarke u Srbiji osećaju bolje ukoliko njihov pol nije u prvom planu.\nCenzolovka: Iz vašeg iskustva, da li možemo govoriti o univerzalnim načinima napada na novinare ili postoje regionalne i druge specifičnosti?\nDženifer Adams: Kada imamo u vidu povećan broj napada na novinare širom sveta, verujem da je globalna priča o njihovoj bezbednosti neophodna. Ipak, regionalne, a time i kulturne i ekonomske razlike ključ su za razumevanje ovog fenomena.\nIskustvo je pokazalo da fizički napadi na novinare mogu da se dogode bilo gde. Istovremeno, regionalne razlike, u koje spadaju ekonomske prepreke kao što su male plate, nadmetanje za oglašivače, nezavisnost medija, polna zastupljenost i politička klima na lokalu, imaju ogromnu ulogu u percepciji medija i razloga zbog kojih novinari mogu biti napadnuti u fizičkom ili virtuelnom svetu. Stoga sve specifičnosti moraju biti istražene da bi se našla održiva rešenja.\nKao primer možemo uzeti Rusiju i Tursku, zemlje u kojima su zaposleni u medijima neprestano na udaru. U obe zemlje novinarstvo predstavlja rizičnu profesiju, ali je načini na koji su novinari targetirani različit. U Rusiji, uobičajen način utišavanja medija podrazumeva fizičke napade ili sankcije od strane vlasti, kao i ekonomski pritisak. U Turskoj se prednost daje zatvaranju novinara i medija, ili prodaji medija onima koji su bliski vlastima.\nCenzolovka: Da li ste primetili razlike u napadima na novinare i novinarke?\nAdams: Apsolutno. Novinarke se suočavaju sa „dvostrukim opterećenjem“. Napadaju ih zato što rade u medijima, ali i na polnoj osnovi, i to tako što im i na mreži i u fizičkom svetu prete silovanjem, brutalnim nasiljem, osvetničkim porno-materijalima, da će otkriti intimne detalje o njihovim porodicama, posebno o deci.\nSvemu tome možemo dodati velike prepreke sa kojima se novinarke susreću – koje nisu same po sebi nasilne, ali koje takođe doprinose nestabilnosti i ranjivosti – kao što su niže plate, nedostatak zastupljenosti u javnosti, diskriminacija pri zapošljavanju i u radu.\nCenzolovka: Da li su, dakle, napadi na novinare u porastu?\nAdams: Znamo da su u porastu napadi na novinarke, i to posebno na pripadnice manjinskih grupa, kao i na novinare pripadnike LGBTQIA+ zajednice i novinare koji izveštavaju za verska glasila.\nZnamo, takođe, da u poslednjih 10 godina sloboda medija opada na globalnom nivou. Poverenje u medije palo je na najniže grane u istoriji, posebno u evropskim zemljama u kojima je na vlasti populističko rukovodstvo.\nCenzolovka: Da li onda možemo govoriti o vezi između populističke retorike i napada na medije?\nAdams: Možemo, ali se, nažalost, stvari ne zaustavljaju na retorici. Finansijski pritisci, promene u političkoj orijentaciji, promene rukovodstva, namerno marginalizovanje određenih novinara i medija, dok se „prijateljskim“ medijima daje podrška. Promene zakona i otežavanje novinarima da dođu do informacija samo su neke od taktika koje koriste populistički lideri da bi manipulisali i potisnuli rad kritičkih medija.\nPopulistički lideri naglašavaju izolaciju i unutrašnju bezbednost, dajući im prednost nad slobodom medija i izražavanja. Ovakva postavka stvari suprotstavlja našu bezbednost našim slobodama, iako, u suštini, ne možemo imati jedno bez drugog.\nNe možete tretirati novinare i medijske radnike kao pretnju bezbednosti. U kombinaciji sa retorikom tipa „neprijatelji naroda“, ovakve taktike podrivaju javno poverenje u medije i ohrabruju određene slojeve društva da se suprotstave, da napadnu i da prete onim novinarima koji ispituju ili čak samo ne pružaju bespogovornu podršku političkim liderima.\nCenzolovka: Recite nam nešto više o vašem dokumentarnom filmu Tamno mesto?\nAdams: Tamno mesto se bavi iskustvima novinarki iz Amerike, Finske, Rusije, Velike Britanije, Srbije, Turske, Španije i Azerbejdžana koje su sve bile žrtve napada na internetu. Ovo je prvi film koji osvetljava posledice rodnog nasilja na internetu nad novinarkama, ispitujući ne samo posledice koje je to nasilje ostavilo na pojedinačne novinarke nego i na društvo u celini.\nBudući da sam rukovodila produkcijom, bilo mi je veoma važno da napravimo feministički film koji u što većoj meri pokazuje skalu maltretiranja na internetu i njenu vezu sa populističkim politikama.\nNastojali smo da pokažemo da teret koji je posledica takvih napada još dublje marginalizuje one pripadnike medija i društva koji su već odvojeni od postojećih sistema moći.\nRežiseru filma, veoma talentovanom Havijaru Likeu (Javier Luque) iz Međunarodnog instituta za štampu (International Press Institute) i meni ipak je bilo najvažnije da pokažemo izdržljivost i snagu svih tih novinarki u svetlu ogromnih pritisaka i napada sa kojima su se susretale.\nCenzolovka: Zašto ste izabrali novinarke baš iz tih delova sveta? I šta biste nam mogli reći o Srbiji?\nAdams: Želeli smo da pokažemo da je uznemiravanje na internetu globalni trend. Da se ne dešava samo u zemljama u kojima je napad na slobodu govora najočigledniji, u zemljama kao što su Rusija, Srbija ili Turska, već je sveprisutno i povezano sa političkim promenama i sa porastom nacionalizma.\nTo vidimo u govoru trenutne američke administracija, koji je antimedijski, u Bregzitu u Britaniji, ili u izazovima sa imigrantima u Finskoj. Vidimo i u Španiji, u kojoj pitanje nacionalnog identiteta dovodi do podela, ali u kojoj jaki građanski pokreti rade na koheziji i jednakosti u društvu.\nU Srbiji je u poslednjih 15 godina zabeležen veliki broj napada na novinare. Istovremeno, postoje nastojanja i vlasti i civilnog sektora da se uspostavi struktura za zaštitu i da pravda bude zadovoljena. Nažalost, kao i na mnogim drugim mestima, u Srbiji izgleda da nema dovoljno političke volje da se problemi adekvatno reše niti da se stane na put rasprostranjenoj nekažnjivosti zločina.\nKad su u pitanju Srbija i Balkan, imam utisak da se žene novinari osećaju stigmatizovano ukoliko se, u kontekstu napada, ističe njihov pol. Kada su mi govorile o napadima, to nisu činile koristeći polne odrednice. Izgledalo je kao da, govoreći o sebi kao o novinarima a ne novinarkama, na neki način ostaju više zaštićene.\nIstovremeno je interesantno da ni medijska udruženja nisu registrovala napade kao napade na žene. Iskustva Dragane Pećo i Marije Vučić, sa kojima sam sarađivala radeći na ovom projektu, samo su dva takva primera.\nGardijan promoviše konstruktivne komentare\nCenzolovka: Pored negativnih pojava o kojima ste govorili, postoji li i razlog za optimizam? Ima li dobrih primera koje biste mogli da istaknete?\nAdams: Mnogo dobrih primera pronalazimo u radu samih medijskih organizacija, što nam ponovo ukazuje na to u kojoj su meri pojedinačne vlade efikasne. Gardijan je, na primer, smanjio broj negativnih komentara o novinarima tako što je u sekciji sa komentarima promovisao one čitaoce čiji su navodi bili konstruktivni.\nPostoji organizacija koja se zove Hollaback, čiji se rad bazira na ideji da čak i „slučajni prolaznik“ na internetu može da pruži pomoć. Sistem je takav da se volonteri (a to može biti svako od nas!) prijave toj organizaciji i posle provere kroz koju prođu, Hollaback im daje informacije o novinarkama i drugim ženama koje su napadnute ili koje neko pokušava da ućutka na internetu. Ti volonteri žrtvama napada preko društvenih mreža mogu poslati pozitivne poruke i obezbediti im drugu vrstu podrške.


Faktor | Prijete blokadom računa: Slovenci od RS-a traže isplatu 90 miliona KM, mjesečna kamata pola miliona KM\n19.05.2022. / 08:02\nAdvokati slovenačke kompanije Vijadukt, koja je nedavno dobilo pravosnažnu presudu u iznosu 90 miliona KM protiv bosanskohercegovačkog entiteta Republika Srpska zvanično su od vlasti u Banjoj Luci zatražili isplatu duga.\nKako piše capital.ba, svaki mjesec odugovlačenja RS-a će koštati dodatnih pola miliona KM kamata.\n- Oni su uputili zahtjev za dobrovoljno izvršenje presude, ukoliko ne bude dobrovoljno oni će blokirati račun RS-a. Pravobranilaštvo Bosne i Hercegovine sa tim nema veze jer nismo učestvovali u tom postpuku - rekao je zamjenik pravobranioca BiH Mlađen Mandić.\nPodsjetimo, RS je izgubio 90 miliona maraka u sporu pred arbitražnim sudom u Washingtonu, po tužbi slovenačkog preduzeća Vijadukt, a zbog jednostranog raskida ugovora o koncesiji za izgradnju hidrocentrala na Vrbasu.\nNovi investicijski projekti koji su u toku smanjit će broj nezaposlenih u TK\nJutros prohladno, tokom dana sunčano: Evo kakvo će vrijeme biti sutra i za vikend


Značajni rezultati za strateški razvoj , posebno za infrastru\nTanjug 18. januara 2019. 13:54\nBEOGRAD – Predsednik Srbije Aleksandar Vučić izjavio je danas da poseta predsednika Rusije Vladimira Putina ima značajne rezultate u pogledu strateškog razvoja Srbije, a posebno je istakao ugovor koji se odnosi na modernizaciju železnice.\n„Želimo da podignemo železnicu, jer smatramo da je u tome budućnost i u kargo i u putnickom saobraćaju. Hocemo deo putnika i robe na sebe da preuzmemo i mormo da pozurimo sa velikim infrastrukturnim radovima“, istakao je Vučić.\nOn je rekao da je strateško opredeljenje Srbije da za dva do tri meseca zavrsi auto put do granice sa Severnom Makedonijom, i do granice sa Bugarskom.\n„To su projekti od strateškog značaja i uspecemo da ih zavrsimo“, rekao jen on i dodao da se o tome razgovaralo sa Rusima, Kinezima, Evropljanima.\nKaže da je video neke dobronemarne, ali i nedobronamerne, komentare po pitanju toga, kao i da je jasno da mi sigurno nećemo moći u skorijoj budućnosti da šaljemo ljude na Mesec, ali da to i nije tema te saradnje.\nVučić kaže da je reč o primeni u poljoprivredi i ispitivanju zemljišta, zatim korišćenju nuklearne energije u farmaciji, gde je najznačajnija upotreba nuklearne energije.\nDodao je da ćemo raditi na razvoju te oblasti i u to uložiti mnogo novca.\n„Razmišljamo u kojim sferama bi mogli da napravimo ulaganja 50-50 odsto ili u drugim razmerama u razvoj visokih tehnlogija, razvoj veštačke inteligencie, robotike i slično“, naveo je predsednik.


Dodik: Naći mogućnost za povećanje plata da bi zadržali radnike – Zvornik Danas\nNaslovna/VIJESTI/Ekonomija/Dodik: Naći mogućnost za povećanje plata da bi zadržali radnike\nIgor Golubović Send an email 3. maja 2018\nJAHORINA – Predsjednik Republike Srpske Milorad Dodik, ukazao je danas na Jahorini na problem odlaska radne snage, te da nema dovoljno radnika u građevini i transportu, koji odu i rade na drugom mjestu.\n„Šta uraditi da ostanu ovdje? Da li je samo plata u pitanju? Uvjeren sam da se u inostranstvu više radi nego ovdje i treba naći mogućnosti za povećanja plata i učiniti sve da zadržimo što je moguće više radnika u cijelom regionu“, naglasio je Dodik.\nOn je istakao da Srpska treba da bude inovativna u funkciji njenog razvoja i da će težiti ka informatičkoj budućnosti.\n„Moramo da radimo na informatičkoj bezbjednosti, da razvijemo elektronsku upravu, `pametne gradove`. Treba da izučimo trend u svijetu, tržište kriptovaluta, i vidimo postoji li mogućnost da se time bavimo“, istakao je Dodik na otvaranju „Jahorina biznis foruma“.\n„Ukoliko se zajedno ne razvijamo i sve države bivše Jugoslavije zajedno ne korespondiraju o tome, onda se ni naša ekonomija neće kretati uzlaznom linijom“, istakao je Dodik.\n„Moramo da počnemo da kreiramo politike i da učinimo sve da prestanemo biti region gdje se školuju mladi ljudi, nakon toga odu negdje i svoje znanje tamo primjenjuju, a nama se vraćaju kao penzioniri da o njima socijalno brinemo“, naglasio je Dodik.\nDodik je naglasio da danas ekonomija u ovom regionu, pored „silnih vrućih tema“, nije baš na vrhu dnevnog reda, bar ne javnosti, ali vlasti bilježe napore koji govore o tome da se domaći proizvod povećava.\nOn je rekao da je u Republici Srpskoj prije deset godina apsolutni iznos domaćeg proizvoda bio 4,5 milijarde KM, dok je prošle godine iznosio 10,5 milijardi KM.\nDodik je naglasio da inflacija nije generisala rast, nego je u uslovima deflacije, što je mnogo teže i opasno za ekonomiju, napravljen apsolutni rast domaćeg proizvoda.\n„To nije bilo nimalo lako“, rekao je Dodik.\n„Mi želimo to da mijenjamo“, rekao je predsjednik Republike Srpske.\n„Naša ekonomija se odvija u rovitim političkim okolnostima, ali isto tako u nedostatku značajnih suvereniteta koji su neophodni za svaku uspješnu ekonomiju“, naglasio je Dodik.\n„Mi bilježimo dobre rezultate što se tiče statistike, ali veoma teško možemo ubijediti građane da se krećemo dobro“, istakao je Dodik.\n„Mjere moraju biti nađene i učinjene“, istakao je Dodik.\n„Moramo da osiguramo stabilnost da bismo imali budućnost. Ako nemamo danas stabilnosti, neće biti ni budućnost“, rekao je Dodik.\nOn je rekao da će Srpska nizom mjera pokušati da utiče na budućnost, a jedna od ideja koja će biti realizovana naredne godine jeste novo ministarstvo u Vladi Srpske za nove tehnologije, da se tu koncentrišu znanje i javna sredstva.\n„Moramo jačati dijalog i ostvariti rezultate, kao što su i raniji forumi dali rezultate u pogledu razumijevanja tema o kojima smo razgovarali. Olimpijski centar ima najbolje rezultate, što govori da ćemo stvoriti još bolje uslove za narednu sezonu“, rekao je Dodik.\nJahorina forum milorad dodik\nČetvrti dan zaredom bez novozaraženih\nMinistarstvo izmjenilo Pravilnik o uslovima korišćenja i načinu sakupljanja ostalih šumskih proizvoda\nVladika Grigorije kritikovao “luđačku muziku” po kafićima


Porfirije: Crkva se primarno ne bavi ni socijalnim ni ekonomskim temama – Portal Luca\nPorfirije: Crkva se primarno ne bavi ni socijalnim ni ekonomskim temama\n„Ona se bavi smislom postojanja u svakom kontekstu, u svakoj situaciji i u svakom momentu. Ona šalje poruku jevanđelja, poruku spasenja. U Crkvu dolazimo da bismo dotakli tajnu Hrista kao raspetog i vaskrslog i tajnu čoveka stvorenog ne za smrt, nego za vječnost“, objavio je patrijarh Porfrije na instagram nalogu.\nKako je naveo, „tek kad na istinski i jevanđeljski način razumijemo umom i srcem u isto vrijeme tu jevanđeljsku poruku i tajnu, onda ćemo imati ispravne stavove, na pravi način ćemo razumjeti i sve druge teme i ove koje sam pomenuo i socijalne i ekonomske i političke i kakve god hoćete“.\n„Ako budemo Hristom preobraženi, na mjestu na kojem budemo, šta god da smo, preobražavaćemo sobom to mjesto. Mi preobraženi i preobražavani preobražavaćemo i tvar i ljude oko sebe“, rekao je patrijarh Porfirije.\n„Otuda oni koji smatraju da je sistem vrijednosti koje Hristos propoveda retrogradan, da je Jevanđelje retrogradno, a hoće poruku Crkve o bilo čemu, a u Crkvu nijesu ni došli osim što možda sebe smatraju pravoslavnim Srbima po rođenju, naprosto ostaće uvijek bez odgovora“, poručio je patrijarh Porfirije.\nPoruka koju je objavio na instagramu dio je iz jučerašnjeg obraćanja tokom liturgije u hramu Svetog arhangela Gavrila u Beogradu. Patrijarh se kasnije sinoć obratio javnosti, jer je „sa tugom pratio, kako su među nama, pripadnicima istog naroda, ali i građanima Srbije, nezavisno od toga kom narodu pripadaju, izbili fizički sukobi“.


Gradska kasa važnija od opštinske: Lazarevcu ukinut i „džeparac“\nBeogradski glas – Porez na zarade najveći je i najznačajniji budžetski prihod lokalne samouprave. Građani Lazarevca zaposleni u pravnim licima godišnje na ime poreza na zarade državi plate oko 1,4 milijarde dinara, što je 1,5 puta više od svih drugih poreza i taksa koje građani i privreda plate na ime javnih prihoda. Pa ipak, u budžetu GO Lazarevac za 2018. godinu na poziciji prihoda od poreza na zarade stoji jedna velika NULA!\nU raspodeli novca od poreza na zarade Lazarevac već godinama dobija samo mrvice, i to svake godine sve manje. Odlukom o budžetu Grada Beograda za 2018. godinu porez na zarade Lazarevčana najvećim delom sliva se u gradski budžet, dok opštinskom budžetu pripada svega 1,48 odsto ili oko 23 miliona dinara. Međutim, u 2018. Lazarevčani ne mogu računati ni na ta 23 miliona dinara.\nNaime, sporazumom između GO Lazarevac i Ministarstva finansija Republike Srbije ta sredstva se direktno usmeravaju na račune javnih prihoda za izmirenje obaveza JPKP Lazarevac, po osnovu poreza i doprinosa (a krajem 2016. JPKP Lazarevac je na ime poreza i doprinosa na zarade zaposlenih imao ukupan dug od 875 miliona dinara!)\nI dok će se u gradsku kasu u 2018. sliti 1,1 milijarda dinara poreza na zarade Lazarevčana, opštinski budžet računa na svega 260 miliona dinara transfera od Grada Beograda. Grad Beograd nam svake godine uzme gotovo ceo jedan godišnji budžet, ostavljajući time brojne razvojne, infrastrukturne, socijalne i druge projekte nerealizovanim.\nOvakvo stanje posledica je inertnosti lokalnih političara, koji su prećutno dopustili da Lazarevčani daju najveći doprinos razvoju Grada, a na štetu sopstvene opštine (samo rekonstrukcija glavne pešačke zone traje već šest godina). „Dosta je bilo“ zalaže se za decentralizaciju Beograda, jasno definisanje pravila podele poreskih prihoda između Grada i gradskih opština i prenos poreskih prihoda sa Grada na opštine, kao i prekid dosadašnje prakse odokativnog utvrđivanja procenata raspodele poreskih prihoda (u zavisnosti od toga koliko Gradu treba). Predstojeći gradski izbori jesu prilika da uvedemo red u funkcionisanje gradskih institucija.\nPiše: Jelena Janković, Lazarevac\nOznakebeogradski izbori budžet JPKP Lazarevac Lazarevac lokalna politika lokalna samouprava Naslovna-centar Naslovna-traka opštinska vlas porez na zarade\nJavna preduzeća nemilice ispumpavaju novac poreskih obveznika: Penzioneri plaćaju gubitaše\nUzbunjivač: Računi i predizborne računice


Posle devet meseci košarkašice Srbije očekuju zvanični mečevi, pošto će u "balonu" u Istanbulu u četvrtak od 16 sati odigrati utakmicu protiv Litvanije, a dva dana kasnije u istom terminu očekuje ih duel protiv domaćina Turske.\nSelektorka Marina Maljković za ovu akciju okupila je 14 igračica, koje treniraju u novobeogradskoj Hali sportova "Ranko Žeravica.\n"Znali smo da je ovaj kvalifikacioni prozor najteži, jer imamo dve utakmice na strani. Čeka nas težak posao, jer ukoliko želimo da odemo na Evropsko prvenstvo, moramo da pobedimo i Litvaniju i Tursku, a videli ste pre godinu dana kakav je protivnik Turska i kako smo ih jedva dobile u Beogradu. Nema nikakvih izgovora, već ćemo pokušati da uradimo najbolje u datom trenutku i da obavimo posao koji je ispred nas", rekla je Maljković za sajt Košarkaškog saveza Srbije.\nYvonne Anderson Galatasaray'da ! (Kadın Basketbol)\n"Mi smo u prethodne dve godine pratili svaku košarkašicu na planeti koja ima srpski pasoš i one najinteresantnije smo testirali i proveravali. U ovom trenutku dogodila se potpuno ista situacija kao i kada sam 2015. godine pred Evropsko prvenstvo u Budimpešti osetila potrebu da dovedem Danijel Pejdž. Smatram da je pred dva velika takmičenja u 2021. godini našem timu potrebno nešto novo. Ivon je sličan karakter kao i Danijel, kako u košarkaškom, tako i u ljudskom smislu. Igra na poziciji plejmejkera, dolazi iz košarkaške porodice i ima onu crtu koja je potrebna da bude deo ove grupe devojaka ", istakla je Maljković.\nYvonne Anderson Basketball Highlight (PG) overseason Turkey 2018-2019\nSve ekipe će biti u neobičnoj situaciji, jer će se širom Evrope ovaj kvalifikacioni prozor igrati u zatvorenim "balonima.\nSelektori će imati dodatne probleme, s obzirom na to da su se tek pojedine lige igrale redovno, a dosta igračica nema dovoljan broj utakmica u nogama.\n"Svesne smo teškog gostovanja, ali smo se sve ove godine spremale za to. Drago mi je što smo ponovo na okupu i što možemo da se pripremimo za ono što nas čeka u Istanbulu. Poznajemo oba rivala i uz dobar pristup i našu prepoznatljivu igru, nadamo se pozitivnom ishodu", istakla je kapitenka Jelena Bruks.\nSrpske reprezentativke posle tri treninga u Beogradu u utorak putuju u Istanbul, gde će u potpuno zatvorenim uslovima odigrati dve kvalifikacione utakmice protiv Litvanije i Turske.\n"Okupile smo se u malo čudnim uslovima i trenutnoj situaciji, ali moramo da se što pre naviknemo na to i da se fokusiramo na naš zadatak, a to je igra. Čekaju nas dve teške utakmice. Spremićemo se što bolje, kako bi na terenu Marinine zamisli pretočile u pozitivan rezultat", rekla je Nevena Jovanović.\nVideo: Naluđi košarkaš svih vremena: Kaspars Kambala\nNaluđi košarkaš svih vremena: Kaspars Kambala\nHiljade Beograđana "đuskalo" uz košarkašice! Marinine "kraljice" zapevale hitove i NAPRAVILE ŽURKU ispred Starog Dvora! /VIDEO/\nAU, ŠTA IM URADIŠE! Naše košarkašice igrale protiv Turkinja, šestih sa Igara u Riju, i održale im čas za pamćenje!


Nova ruska avio-baza uz liniju NATO\nNova ruska avio-baza uz liniju NATO\nRusija će novu avio-bazu napraviti na teritoriji Belorusije u blizini granice sa Poljskom i Litvanijom koje su članice NATO, pišu Novosti. Već kroz nekoliko meseci u Grodnenskoj oblasti u Belorusiji pojaviće se prvi ruski avioni, izjavio je general Viktor Bondarjev, komandant ruske vojne avijacije. O gradnji ruske vojne baze na severozapadu Belorusije dogovorili su se ovih dana predsednik te zemlje Aleksandar Lukašenko i ruski ministar odbrane Sergej Šojgu.\nPrve informacije o tome da će ruski avioni imati svoju novu bazu u Belorusiji pojavile su se u aprilu, a evo već sada su postignuti konkretni dogovori kako će ona izgledati i funkcionisati. U mesto Lido u Grodnenskoj oblasti prvo će stići eskadrila ruskih lovaca koji će biti na „stalnom dežurstvu“. Kasnije će se napraviti ne samo potrebni objekti za održavanje baze, već i sve što je potrebno za život pilota i tehničara kao i svih koji će opsluživati taj veliki avio-puk. Za vreme poslednjeg boravka u Belorusiji ministar odbrane Rusije Sergej Šojgu je izjavio da se nada da će sve biti operativno već 2015. godine.\nAvio-baza u Lidu je „prvi strateški ešalon odbrane Savezne države Rusije i Belorusije“, tvrde u Moskvi i Minsku. Na aerodromu te baze biće lovci SU-27 SM3 koji se odlikuju povećanim manevarskim sposobnostima i većom dužinom leta. Avioni u toj bazi bi trebalo da pokrivaju vazdušno prostranstvo Belorusije.\nIako će baza štiti nebo Belorusije sve troškove će snositi Rusija. General V. Bondarjev kaže da će to na početku biti ruska baza a kasnije – „videćemo“. Belorusija nije u „najboljoj finansijskoj situaciji“, pa otuda ovakav dogovor.\nAli, kada je oružje u pitanju, Minsk neće imati problema bez obzira na platežnu (ne)moć. Jer, Rusija namerava i da naoruža svog najvernijeg saveznika sa modernizovanim sistemima S-300 koji imaju rakete mnogo većeg dometa, pišu Novosti.


ANEM :: DRUGI IZVEŠTAJ O PRAVNOM MONITORINGU MEDIJSKE SCENE U SRBIJI\nNastavljajući implementaciju projekta „Pravni monitoring medijske scene u Srbiji i prateće promotivne aktivnosti“ podržanog od USAIDa i IREXa Srbija, ANEM predstavlja drugi Izveštaj stručnog tima ANEMa i advokatske kancelarije „Živković-Samardžić“, o sprovedenom monitoringu, za mesec jul 2009.godine.\nKao i prethodni i ovaj Izveštaj sadrži niz važnih podataka i činjenica prikupljenih pravnim monitoringom, kao i njihovu stručnu analizu i ocenu. Uočena problematična pitanja i nedostaci ukazuju šta je potrebno menjati u medijskoj regulativi i praksi, za stvaranje povoljnijeg okvira za razvoj medija.\nSprovedeni monitoring ukazuje da su u oblasti slobode izražavanja i dalje prisutne raznovrsne povrede ovog prava. Za ovaj period je naročito karakteristično bilo vođenje kampanje medija protiv medija (“Kurir” i “Glas javnosti” protiv RTV “B92”), a u sudskoj praksi su zabeležene dve posebno interesantne presude za medije.\nU oblasti implementacije zakona, data su zapažanja koja se odnose na primenu Zakona o radiodifuziji i Zakona o slobodnom pristupu informacijama od javnog značaja.\nU posmatranom periodu, najznačajnije promene su se desile u oblasti usvajanja novih zakona. Izmene Zakona o javnom informisanju i predlog Zakona o nacionalnim savetima nacionalnih manjina, o kojima Narodna skupština treba da glasa 31.08.2009, detaljno su obrađeni u ovom Izveštaju. Zbog netransparentnosti procesa njihove izrade, rešenja koja sadrže, kao i posledica njihovog mogućeg usvajanja, mogu se smatrati najlošijim potezom vlasti prema medijima u ovom periodu. Istovremeno, dva druga zakona, važna za medije, Zakon o medijskoj koncentraciji i javnosti medijskog vlasništva, kao i Zakon o slobodnom pristupu informacijama od javnog značaja, nisu još stigla na dnevni red Parlamenta. Vlast time pokazuje da nema pravi odnos prema medijima i da je politički uticaj i dalje veoma izražen u ovoj oblasti.\nMonitoring rada nadležnih organa, obuhvatio je praćenje aktivnosti regulatornih tela, državnih organa i kolektivnih organizacija za zaštitu autorskog i srodnih prava. U Izveštaju je posebno analizirana i realizacija Vladinih interventnih mera za pomoć medijima u uslovima krize.\nDva važna tranziciona procesa za medije, proces privatizacije i proces digitalizacije, takođe su bila predmet julskog monitoringa i ovog Izveštaja. Nalaz monitoringa za oba procesa, pokazuje da je put reformi srpskog medijskog sektora i dalje dug i neizvestan.\nU Zaključku ovog Izveštaja, date su analiza i ocena postojećeg stanja u medijima u Srbiji, na osnovu sprovedenog monitoringa.\nIzveštaj o julskom monitoringu, možete preuzeti ovde, u celosti ili u delovima, klikom na izabranu sekciju dole:\nSekcija PROCES PRIVATIZACIJE I PROCES DIGITALIZACIJE ovde


Trgovinski sporazum: šta kažu predstavnici egipatske delegacije!? - Bolja Zemlja\nTrgovinski sporazum: šta kažu predstavnici egipatske delegacije!?\nšef delegacije Egipta dr Ahmed Kamal El-Atar\nGost u jednoj od naših proteklih emisija bio je gospodin Vukosav Saković, koji je tada objavio da je Srbija dobila šansu da izvozi soju, sojinu sačmu, sirovo ulje kao i mnoge druge proizvode za Tursku.\nA sada se ukazala još jedna fenomenalna prilika koja će sigurno uticati na formiranje cene proizvoda u Srbiji-a to je Egipat. Srbija je sa Egiptom, koji je inače najveći svetski uvoznik pšenice, potpisala Sporazum o trgovini.\nEgipat godišnje uveze oko 12 miliona tona pšenice, a srpska ukupna proizvodnja pšenice je 2 miliona tona, od kojih se otprilike polovina izveze.\nKoliko pšenice zapravo može da se izveze u Egipat i šta Egipćani očekuju od Srbije, kada je izvoz u pitanju?-pitali smo dr Ahmeda Kamala El-Atara, šefa delegacije Egipta\nsef delegacije egipta\nPrethodni tekstTrikovi koje Vam ni jedan rasadničar neće odati, a Bata jeste! Kako do zdravog rasada?\nSledeći tekstNova sorta vinove loze otporna na plamenjaču i pepelnicu


Dačić: Povlačenje priznanja Kosova rezultat spoljne politike – RTV SUNCE Arandjelovac\nHome » Srbija » Dačić: Povlačenje priznanja Kosova rezultat spoljne politike\nDačić: Povlačenje priznanja Kosova rezultat spoljne politike\nSrpski šef diplomatije je, obraćajući se polaznicima Diplomatske akademije Ministarstva spoljnih poslova na temu „Bitni ciljevi i osnovni prioriteti spoljne politike Srbije“ , rekao i da je povlačenje ili zamrzavanje priznanja Kosova, što je do sada učinilo 18 zemalja, rezultat spoljne politike Srbije.\n„Opstanak i zaštita Srba na KiM je naš važan, dugoročni cilj, ali i jedan od osnovih motiva za našu posvećenost dijalogu sa Prištinom.\nPostizanje kompromisnog rešenja za kosovsko pitanje vidimo kao jedini ispravni ishod procesa normalizacije odnosa, koji može biti održiv na duži rok“, rekao je Dačić.\nPrema njegovim rečima, srpska vlast se uvek protivila „politici svršenog čina i nametanja rešenja“, koja, kako kaže, samo mogu da udalje od primenjivih dogovora i koja sa sobom nose potencijal za dodatnu destabilizaciju regiona.\n„Želeo bih da istaknem da rezultati koje smo postigli u nastojanju da što većem broju država objasnimo i približimo našu poziciju da pitanje KiM nije definitivno rešeno, predstavljaju jedan od najznačajnijih spoljnopolitičkih uspeha Srbije u prethodnom periodu“, podvukao je ministar spoljnih poslova Srbije.\n„Proces povlačenja priznanja neumitan“\nDačić ističe da je proces povlačenja i zamrzavanja priznanja jednostrano proglašene nezavisnosti Kosova neumitan, da je do sada 18 zemalja to učinilo, a ključno je što su pojedine države uvažile argumente i podržale stav Beograda da je jedino kompromis pravo rešenje, održivo na duži rok.\nSrpski šef diplomatije naglašava i da zbog toga Srbija smatra neprihvatljivim poziv da odustane od kampanje povlačenja priznanja nezavisnosti takozvanog Kosova, dok se, ističe, istovremeno vrši uticaj na zemlje koje Kosovo nisu priznale da to učine.\n„Srbija je danas na dobrom putu, upravo zahvaljujući svojoj aktivnoj spoljnoj politici i strateškim izborima koje je poslednjih godina napravila, uprkos svim problemima sa kojima se i dalje suočava“, rekao je Dačić.\nMeđu ostalim spoljnopolitičkim ciljevima Srbije, navodi ministar, ostaju razvijanje odnosa i intenzivnije ekonomsko povezivanje sa najuticajnijim zemljama, aktivan doprinos radu najznačajnijih međunarodnih organizacija, unapređenje odnosa sa susedima i regionalne saradnje, ali i nastavak pregovora o članstvu u Evropskoj uniji, uprkos okolnostima u kojima se ona nalazi.\nGovoreći o zemljama sa kojima Srbija ima odličnu saradnju, Dačić je naveo Rusiju i Kinu, dodajući da je bilateralna i multilateralna podrška tih dveju zemalja teritorijalnom integritetu Srbije, obogaćena saradnjom u privrednoj, energetskoj, kulturnoj, naučnoj i drugim oblastima.\nU odnosima sa Sjedinjenim Američkim Državama, Srbija je pouzdan i odgovoran partner, kaže Dačić, duboko svesna različitosti stavova u rešavanju kosovskog pitanja, sa željom da se odnosi unapređuju u svim oblastima i na svim nivoima.\n„Intenziviranje političkog dijaloga već daje određene rezultate, razvijaju se odnosi na ekonomskom polju, ali i vojna saradnja.\nPredsednik Vučić je nedavno imao veoma uspešnu bilateralnu posetu Vašingtonu, a i dalje je aktuelan poziv predsedniku Trampu da poseti Srbiju. Takođe, početkom marta ove godine, predsednik Vučić je, kao prvi šef države sa Balkana, učestvovao na godišnjoj konferenciji Američko-izraelskog saveta za javne poslove“, ukazao je Dačić.\nIstiče da aktuelna borba za svaki glas podrške našem stanovništvu u rešavanju pitanja Kosova i Metohije, čini posebno značajnim saradnju sa afričkim, latinoameričkim i azijskim državama, od kojih je, naglašava, većina na istovetnim pozicijama kao i Srbija kada je reč o reafirmaciji značaja međnarodnog prava.\nSvoju posvećenost jačanju odnosa sa Afrikom, dodaje Dačić, Srbija je simbolično izrazila zvaničnim određivanjem 25. maja kao „Dana prijateljstva sa narodima Afrike“, koji će se obeležavati svake godine.\n„Treći put Jugoslavije – spoljonopolitički kapital Srbije“\n„Važno je imati u vidu da je nekadašnji ‘treći put‘ Jugoslavije i vodeća uloga u Pokretu nesvrstanih zemalja, danas spoljnopolitički kapital Srbije u borbi za očuvanje naše teritorijalne celovitosti, jer je većina tih država shvatila pogubnost odustajanja od principijelnosti u međunarodnim odnosima“, ukazao je Dačić.\nVeoma je važno i da Srbija, dodaje, bude aktivna i u obnavljanju veza i dijaloga sa mnogim zemljama sa kojima u dužem periodu nismo imali kontakte.\n„Takođe, Ministarstvo spoljnih poslova kontinuirano preduzima intenzivne i sveobuhvatne diplomatske aktivnosti s ciljem očuvanja i zaštite teritorijalnog integriteta i suvereniteta Srbije, odnosno sprečavanja i osporavanja prijema ‘Kosova‘ u međunarodne organizacije i specijalizovane agencije, kao što su Interpol, Unesko, Svetska carinska organizacija, Evropska radiodifuzna unija, Intra-evropska organizacija poreskih administracija i mnoge druge“, naglasio je ministar spoljnih poslova.\nZa Srbiju su, ističe, Ujedinjene nacije posebno važne, gde se na osnovu Rezolucije 1244 održavaju sednice Saveta bezbednosti na kojima Generalni sekretar Ujedinjenih nacija podnosi izveštaj o radu Unmika, a na kojima zvaničnici Srbije aktivno učestvuju.\n„Veoma je važno da ovo telo i dalje kontinuirano raspravlja o izveštajima generalnog sekretara Ujedinjenih nacija o situaciji na Kosovu i Metohiji i radu Unmika, kako bi Savet bezbednosti i međunarodna zajednica bili redovno i transparentno informisani o stanju na terenu, posebno u pogledu ljudskih prava u Pokrajini, položaja Srba i drugog nealbanskog stanovništva, vladavine prava, zaštite kulturnog i verskog nasleđa“, rekao je Dačić.\nPored Ujedinjenih nacija, Srbija aktivno učestvuje i radu OEBS-a, dodaje ministar, kojim je, kaže, uspešno predsedavala tokom, 2015. godine.\n„Prisutni smo u sve tri dimenzije – vojnopolitičkoj, ekonomsko-ekološkoj i ljudskoj, kao i u Parlamentarnoj skupštini OEBS“, naveo je Dačić.\nTakođe, Srbija je aktivna članica Saveta Evrope, a saradnja sa tom organizacijom posebno je značajna u kontekstu evropskih integracija Srbije, kaže Dačić, a imajući u vidu da aktivnosti Saveta Evrope počivaju i na tzv. Kopenhaškim kriterijumima – u pogledu stabilnosti institucija, vladavine prava, ljudskih prava i poštovanja zaštite nacionalnih manjina.\n„Naša zemlja se i dalje bavi rešavanjem izbegličkog pitanja u okviru Regionalnog Sarajevskog procesa i Beogradske ministarske deklaracije koji predstavljaju platformu za saradnju Bosne i Hercegovine, Hrvatske, Crne Gore i Srbije po pitanju rešavanja problema izbeglica i raseljenih lica usled rata na prostoru bivše Jugoslavije 1991-1995 godine“, rekao je Dačić.\nŠef diplomatije Srbije ističe i da Srbija pruža podršku međunarodnoj zajednici u prevazilaženju posledica migracija stanovništva, kao globalnog humanitarnog problema, dodajući da se procenjuje da je u Srbiji trenutno oko 6.000 migranata i da je mali broj njih tražio azil.\nSrbija daje i aktivan doprinos u očuvanju svetskog mira učešćem u međunarodnim misijama, kaže Dačić i dodaje da prema poslednjoj listi Ujedinjenih nacija Srbija se nalazi na 49. mestu od 122 zemlje, odnosno na 9. mestu od svih evropskih zemalja kada su u pitanju kontribucije u UN misijama.\n„Ukoliko posmatramo kontribucije u odnosu na broj stanovnika, Srbija je treći najveći kontributor u Evropi i prvi kontributor u regionu Zapadnog Balkana i Jugoistočne Evrope.\nI na taj način, Srbija pokazuje da se pored snažnog zalaganja za konstruktivan dijalog u rešavanju otvorenih pitanja, pozicionira kao faktor stabilnosti, izvoznik bezbednosti, deo rešenja, a nikako problema“, podvukao je Dačić.\nPrioritet je i, dodaje on, očuvanje regionalnog mira i stabilnosti, kao, ističe, osnovne pretpostavke za svaku vrstu napretka i prosperiteta.\nGovoreći o evropskom putu Srbije, Dačić je naveo da odlučnost Srbije da istraje na putu pridruživanja Evropskoj uniji, kao zajednici vrednosti, u velikoj meri je prožeta nadom da će biti očuvane upravo osnovna načela na kojima je ovaj mirovni projekat i formiran.\n„Srbija je od 2014. otvorila 18 od 35 pregovaračkih poglavlja, a dostavila je i pregovaračke pozicije za još pet poglavlja. Poslednje otvoreno poglavlje – broj 4 iz decembra 2019. godine, ohrabrenje je ne samo za Srbiju, već i za čitav region, imajući u vidu postojeću usporenu dinamiku procesa pridruživanja zemalja Zapadnog Balkana“, zaključio je Dačić.\nPrethodna: Nastava na fakultetima po planu, veće grupe studenata treba podeliti\nSledeća: Poslanici kosovske skupštine nezainteresovani za raspravu o odnosima sa SAD


U trci za žig “Čuvarkuća” 70 proizvoda iz Srbije – ASinfo Portal\nBEOGRAD, Prošlo je mjesec dana od početka akcije “Stvarano u Srbiji”, a svaki dan je sve više kompanija koje svojim proizvodima konkurišu za žig Privredne komore Srbije (PKS) “Čuvarkuća” kao potvrdu visokokvalitetnog proizvoda, stvorenog u Srbiji iz domaćih resursa, energijom i kreativnošću, navodi se u saopštenju Privredne komore Srbije.\nIstiče da i strani brendovi mogu da budu čuvarkuće, jer porijeklo vlasništva kompanije nije ograničavajući faktor, bitno je samo da proizvod ispunjava uslove u pogledu kvaliteta i porijekla resursa.\nTo znači da su takvi proizvodi dio lokalne zajednice jer koriste materijale, sirovine, rad, znanje i kreativnost iz Srbije.\nProizvod mora da bude stvoren od najmanje 80 odsto domaćih resursa – rada i materijala.\nLista proizvoda za koje se može dobiti žig “Čuvarkuća” dopunjava se u skladu sa interesovanjem privrednika i ciljevima projekta. Cijeli postupak dobijanja žiga traje 45 dana. Pravo korišćenja žiga “Čuvarkuća” dobija se na tri godine, sa mogućnošću resertifikacije. Privredna komora Srbije\nTagovi: čuvarkućaprivredna komora srbije


Nikolić u UN: Nikad nećemo priznati Kosovo, šta god nam nudili zauzvrat - Sputnjik Srbija\n18:28 05 Jul 2020\n© AP Photo / Rićard Drew\n16:35 27.02.2017 (osveženo 17:13 27.02.2017) Preuzmite kraći link\nPredsednik Srbije Tomislav Nikolić danas je rekao da je primarni cilj Srbije očuvanje mira i stabilnost, pozvao međunarodnu zajednicu da utiče na privremene institucije u Prištini kako bi se formirala Zajednica srpskih opština, a što je predviđeno Briselskim sporazumom i poručio da Srbija neće priznati nezavisno Kosovo.\n„Još jednom želim da budem jasan — Srbija neće priznati Kosovo šta god da nam se nudi zauzvrat i kakvim god pritiscima bili izloženi. Reč je o odbrani principa i o trajnoj naklonjenosti pravdi. Onaj ko se drži principa i ko se bori za pravdu, uvek je u pravu“, poručio je Nikolić u obraćanju na sednici SB UN.\nPromene u svetu udaljile Kosovo od Uneska\nKako je rekao, uskoro će se navršiti četiri godine od postizanja prvog Briselskog sporazuma, a ključni segment tog Sporazuma, dogovorenog i potpisanog, odnosi se na formiranje Zajednice srpskih opština, koje nažalost još nije ni počelo.\n„Predstavnici Prištine sve otvorenije poručuju da njihova Zajednica i ne zanima i da se neće držati dogovora čiji je garant Evropska unija. Ovu samovolju prištinskih pregovarača neće rešiti tek poneka uzgredna javna kritika upućena Prištini, koja stiže sa Zapada“, ocenio je Nikolić.\nOn je dodao da Srbija s pravom zahteva samo toliko — da se Priština drži dogovora od pre četiri godine i očekuje da čuje ujedinjen i snažan glas međunarodne zajednice, uključujući naše partnere iz EU, protiv ignorantskog stava Prištine o ovom pitanju koje je od vitalnog značaja za Srbe.\n„Čemu dogovori, obaveze na koje se pristalo, ako se ne sprovode“, upitao je.\nUspostavljanje ZSO preduslov je za normalan život i održiv opstanak srpskog naroda u Pokrajini.\n„Kao takva, zavređuje da joj se posveti daleko veća pažnja i u Izveštaju generalnog sekretara UN, čiji je zadatak da brani osnovna ljudska prava, pre svega pravo na život, slobodu kretanja, stanovanja, pravo na rad i obrazovanje, pravo na očuvanje kulturne posebnosti naroda, slobodu veroispovesti“, dodao je.\n„Zajednica srpskih opština je i osmišljena sa zadatkom da uspostavi vladavinu prava i ljudskih sloboda Srbima kroz institucije sistema“, podvukao je predsednik Srbije.\nSrbija, dodao je, i u tom kontekstu sagledava važnost redovnih sednica SB sa kojih se upućuje poruka obema stranama, a pogotovo Prištini, da ono što se dogovori nije i ne može biti tek mrtvo slovo na papiru, već mora da zaživi i ostvari se.\nOn je rekao da se izgovori za odugovlačenje više ne smeju tek tako prihvatati. „Formiranje i aktiviranje ZSO je prioritetno. Dinamika formiranja se mora definisati i odrediti datum početka rada Upravljačkog tima, a Zajednica može biti zasnovana isključivo na onome što je dogovoreno — nikako na nekakvim naknadnim pokušajima jednostranih izmena onoga o čemu je, uz posredovanje EU, već postignut dogovor“.\nFormiranje ZSO sa suštinskim ovlašćenjima predviđenim Briselskim sporazumom i postignutim pratećim dogovorima, a ne sa ingerencijama nevladine organizacije, neophodno je i kako bi se sprečila dalja eskalacija nepoverenja.\n„Sve drugo bi značilo izbegavanje preuzetih obaveza i obesmišljavanje samog dijaloga između Beograda i Prištine“, dodao je.\n„Reagujući odgovorno i odlučno na sve izazove, državne institucije Srbije uticale su na smirivanje tenzija na Kosovu i Metohiji, koje su pretile da eskaliraju. Poruka koju sa ovog mesta želim da pošaljem svim ekstremistima jeste da mirna rešenja nemaju alternativu“, rekao je Nikolić.\nOn je istakao štetnost izjava u vezi sa mogućim formiranjem Vojske Kosova, čime bi, kako je rekao, ozbiljno bila prekršena rezolucija SB UN 1244, a što bi istovremeno predstavljalo novu, ozbiljnu pretnju naporima u pravcu stabilizacije ne samo KiM, već i Zapadnog Balkana.\nGovoreći o dijalogu između Beograda i Prištine, on je istakao da Srbija nastoji da utre put postepenoj normalizaciji stanja, ali i ukazao da je za „iskren i životno sprovodljiv dogovor potrebna i iskrenost drugog sagovornika“.\nPrema njegovim rečima, činjenica je da je Srbija u okviru dijaloga konstruktivna i realna u predlozima i da je spremna na kompromise koji nisu laki.\n„Ovakav pristup Srbije nije praćen istom takvom namerom druge strane, koja učestalo onemogućava napredak u sprovođenju obaveza koje je dogovorom i potpisom preuzela. Određeni rezultati jesu postignuti, ali ni približno onim koji se očekuju“, naveo je Nikolić.\nOn je rekao da je sva naša nastojanja da se držimo dijaloga uz posredovanje EU, na koji su pristali i Beograd i Priština, u kontinuitetu praćena kršenjem dogovora i agresivnim postupcima vlasti u Prištini.\n„Cilj (Prištine) je da se isprovociraju sukobi: od zabrane isporuka udžbenika na srpskom jeziku, preko konstantnih napada na Srbe i njihovu imovinu, protivpravnog pokušaja konfiskacije rudarsko-metalurško-hemijskog kombinata ’Trepča‘, do najnovijih primera zabrane ulaska na KiM voza iz Beograda, što predstavlja najgrublje kršenje osnovnih ljudskih prava i slobode kretanja“, upozorio je Nikolić.\nPrema njegovim rečima, Priština je na voz „odgovorila pretnjama, miniranjem pruge i upotrebom dugih cevi i borbenih vozila“.\nKako je naveo, takav pristup direktno je suprotstavljen duhu dijaloga koji teži normalizaciji odnosa i predstavlja ozbiljno ugrožavanje mira i stabilnosti u regionu.\nOn je rekao da ima onih koji kažu da je voz nosio poruku da je Kosovo sastavni deo Srbije i da je to provokacija koju su bili spremni da zaustave silom oružja.\n„Ne postoji nijedna odluka UN po kojoj KiM nije u sastavu Srbije. Za mene, prava provokacija je to što svi predstavnici privremene administracije u Prištini govore da je Kosovo nezavisna država. Da li biste opravdali kada bi Srbija, članica Ujedinjenih nacija, na tu provokaciju odgovorila pretnjom oružjem?“, upitao je Nikolić.\nPrema Nikoliću, čin slanja specijalnih policijskih jedinica apsolutno je neprihvatljiv i „bio je poziv na oružani sukob“.\nOn je dodao da treba pitati kakvo naređenje su imali da se voz pun studenata, kojim slučajem, pojavio na administrativnom prelazu.\n„Meni, na sastanku u Briselu, pred visokom predstavnicom za spoljnu politiku i bezbednost, gospođom Mogerini, nisu znali kako da odgovore. Možda će vama reći“, rekao je Nikolić ali i dodao: „ovde sede mnogi zaštitnici njihovog ponašanja“.\nKosovo je nebo Srbije?\nNikolić je podvukao da Srbija nikada i ničim nije dala povod albanskim ekstremistima, ali da oni i dalje ne biraju sredstva kako bi izazvali sukobe širih razmera.\n„Odraz takvog našeg dobronamernog, kompromisnog pristupa je i postizanje dogovora o uređenju dela oko mosta u Kosovskoj Mitrovici, 4. februara ove godine“, rekao je predsednik Srbije.\nOn je naveo i da ne može biti istinskog pomirenja bez procesuiranja svih zločina.\n„To je obaveza prema porodicama koje imaju pravo da saznaju istinu o sudbini svojih najbližih. Republika Srbija nikad nije osporavala potrebu da svi koji su počinili ratne zločine, bez obzira na etničku pripadnost, odgovaraju — naprotiv“, rekao je on.\nKako je naveo od ključne je važnosti da se po ovom pitanju ne pribegava manipulacijama i zloupotrebama u političke svrhe, čime se vlasti u Prištini služe.\n„Tako se pokazuje nespremnost Prištine za suočavanje sa odgovornošću u sopstvenim redovima po pitanju ratnih zločina. Ovo naglašavam svestan predstojećeg početka rada Specijalnog suda, u čijoj su nadležnosti zločini izvršeni na KiM, a u vezi sa navodima iz Izveštaja Dika Martija o trgovini ljudskim organima otetih Srba, kao i drugi ratni i zločini protiv čovečnosti“, precizirao je Nikolić.\nSrbi ne bi trampili Kosovo za EU\nOn je podsetio i da francusko pravosuđe rešava zahtev za izručenje Ramuša Haradinaja Srbiji zato što je osumnjičen za najteže ratne zločine.\n„Taj nečovek, jedan od komandanata terorističke tzv. "Oslobodilačke vojske Kosova", u nastojanju da izbegne zadovoljenje pravde, ne preza da i danas, pred očima Evrope i sveta, otvoreno preti novim ratom govoreći da će — Srbija proći kao 1999. godine.“\n„Ne znam, dakle, zašto nije usledila oštra osuda istupa, rekao bih otvorenih pretnji Ramuša Haradinaja. Nekažnjivost za počinjene zločine ne sme se dozvoliti ni tolerisati. Ovo je civilizacijsko pitanje i ozbiljan test za celokupno članstvo UN, prilika da pokažemo da su pravo i pravda iznad politike i da su sve žrtve jednake u svom stradanju“, dodao je.\nOn je govoreći o bezbednosti rekao da je u periodu od 1. oktobra 2016. godine do 31. januara 2017. godine evidentirano više od 30 etnički motivisanih napada na Srbe i druge nealbance, zatim ukazao na nerešen problem vraćanja privatne imovine, da nema elementarnih uslova za održiv povratak raseljenih, da je broj povratnika poražavajuće mali…\nKako je rekao štetan je manir prištinskih vlasti da, uz saglasnost nekih velikih sila koje su sponzori pokušaja njihove nezavisnosti, pribegavaju jednostranim potezima, nepoštujući Briselski dijalog kao dogovoreni okvir rešavanja otvorenih pitanja.\n„Kontinuitet ove loše prakse potvrđuju i nastojanja u pravcu ostvarivanja članstva u UNESK-u, Interpolu i drugim organizacijama, koja nepotrebno remete atmosferu u kojoj se dijalog odvija i odvraćaju od onoga što bi trebalo da bude primarni cilj za obe strane — stabilizacija prilika u regionu i iznalaženja održivih i obostrano prihvatljivih rešenja. Srbija se, sa svoje strane, drži dogovora“, rekao je Nikolić.\nOn je istakao da se pre pet godina odlučio da se uključi u dijalog sa privremenim vlastima u Prištini da bismo smirili tenzije i da bismo, nadasve, obezbedili što normalniji i bezbedniji život Srba i nealbanske manjine koja živi na KiM.\n„Ono što je Srbija doživljavala za vreme dijaloga nateralo me da se zapitam da li sam učinio najbolje" dodao je Nikolić.\nPodvukao je i da mnogi zaboravljaju da je Kosovo i Metohija istorijska teritorija Srbije, a ne Albanaca, kojih, za razliku od Srba, prema turskim popisima, u 14. veku nije ni bilo na tom području.\n„Zaboravlja se da se upravo ovde, u SAD, pre 99 godina proslavljao Dan Kosova kao, razume se, srpske zemlje, i da je tom prilikom predsednik Vudro Vilson uputio Poslanicu srpskoj zajednici u SAD, poželevši sreću Srbiji i srpskom narodu“, podsetio je Nikolić.\nOn je naveo i da se zaboravlja da ništa ne vredi jednostrano proglašavanje državnosti, ako ono nije plod saglasnosti matične države i naroda, a da je to tačno, potvrđuje stalni pritisak na Srbiju da se odrekne svoje teritorije, zemlje na kojoj je pre gotovo deset vekova uspostavila svoju državnost.\nNikolić je i ovoga puta apelovao na države koje nisu priznale jednostrano proglašenu nezavisnost Kosova da izdrže besramne pritiske moćnih i ostanu dosledne svom principijelnom poštovanju međunarodnog prava, Povelje UN i vrhovnog autoriteta SB UN na planu očuvanja međunarodnog mira i bezbednosti i pozvao one države koje su to učinile da tu odluku preispitaju.\n„Srbija je spremna na dogovore, ali ne na ucene, spremna na razgovore, ali ne na ultimativna jednostrana rešenja, spremna na suštinsku autonomiju Kosova i Metohije, nikada na Nezavisnu državu Kosovo. I spremna, da u tom kontekstu suštinske autonomije garantuje sva prava nacionalnim zajednicama, a ta prava su u našim zakonima i u svakodnevnom životu daleko iznad standarda većine država“, ukazao je.\nOn je istakao i da je Srbija u potpunosti saglasna sa konstatacijom iz Izveštaja o važnosti obezbeđivanja adekvatnih sredstava za rad UNMIK-a koji se suočava sa tekućim i vanrednim izazovima, uključujući "krhko" pomirenje i rastuću pretnju od nasilnog ekstremizma.\nPrema njegovim rečima činjenica je da je Srbija u okviru dijaloga konstruktivna i realna u predlozima i da je spremna na kompromise koji nisu laki.\nNikolić je izrazio svoju zahvalnost specijalnom predstavniku generalnog sekretara UN gospodinu Zahiru Taninu na angažmanu na realizaciji mandata UNMIK, poželeo uspeh u daljem radu novom generalnom sekretaru gospodinu Antoniju Guterešu.\nPredsednik Srbije je izrazio žaljenje zbog smrti ambasadora Rusije u UN Vitalija Čurkina, „diplomate koji je neumornim radom doprineo zaštiti interesa ne samo Rusije u UN i jačanju ugleda Organizacije, već i svetskoj diplomatiji i globalnim političkim tokovima našeg doba“.\nkosovo, UN, Srbija


Nakon današnje sjednice Vlade KS i Kriznog štaba KS doneseno je nekoliko odluka zbog povećanog broja zaraženih koronavirusom, između ostalog da se u narednih sedam dana formira izolatorij u Željezničkom školskom centru u Buća Potoku.\nIstaknuto je da je dodatni problem to što Kanton Sarajevo trenutno nema ministra zdravstva, te što su direktorica KCUS-a Sebija Izetbegović i direktor JU Doma zdravlja KS Muhamed Ahmić trenutno u izolaciji i nisu mogli učestvovati u donošenju odluka. Kapidžić je kazao da bi problem oko ministra zdravstva mogao biti riješen ukoliko Skupština KS na sjednici u srijedu povuče odluku o moratoriju na zapošljavanje.\nDanas nije bilo riječi o mjerama i potencijalnom pooštravanju postojećih, ali će sljedeće sedmice o tome odlučivati Krizni štab Ministarstva zdravstva KS.\nPremijer Mario Nenadić nije se obratio medijima nakon sjednice Vlade jer mu je, kako je rečeno, javljano da mu je član porodice zaražen koronavirusom.


Kriterijumi kvaliteta stručne obuke | International Certification Group\nHome Kriterijumi kvaliteta stručne obuke\nICG Akademija za poslovno usavršavanje svoje edukativne programe sprovodi u skladu sa modernim evropskim kriterijumima kvaliteta u strukovnoj obuci, pridržavajući se sledećih elemenata kvaliteta:\nRadne grupe do 8 polaznika – programi su koncipirani za male grupe polaznika u skladu sa najnovijim standardima za obuku, koji potenciraju aktivno učešće polaznika tokom čitavog programa, s ciljem da svaki pojedinac zadovolji svoje potrebe za znanjem. U ovakvim radnim grupama trener je maksimalno posvećen svakom polazniku, a radionice i diskusije doprinose međusobnom prenošenju i nadogradnji znanja. Polaznici se uče da znaju da urade ili reše profesionalne zadatke koji se pred njih postavljaju, a ne da kroz objašnjenja dobiju rešenje. Akcenat je stavljen na razvoj sopstvenog znanstvenog potencijala svakog pojedinca i na primenu iskustvenog znanja iz profesionalne oblasti.\nIskustvena teorija i primena stečenog znanja – edukativni programi su fokusirani na prenos iskustvenog znanja, angažovanjem eksperata iz raznih profesionalnnih oblasti sa dugogodišnjim praktičnim iskustvom i priznatim rezultatima. Cilj ovakvog pristupa je da polaznici steknu znanja koja su trenutno aktuelna i odmah primenjiva.\nUsko specijalizovane teme – teme seminara su usko specijalizovane i imaju za cilj da obogate postojeće iskustveno znanje polaznika iz raznih profesionalnih oblasti. Dakle, teme su koncepirane tako da ne obrađuju uvodno teoretsko znanje iz oblasti, već se bave aktuelnim istraživačkim i praktičnim dostignućima, novim radnim metodama i efikasno primenjenim rešenjima, uzimajući pri tom u obzir nacionalne, lokalne i individualne potrebe preduzeća i pojedinaca. Ovakve teme imaju za cilj da doprinesu nadogradnji znanja, prenosu iskustava, osposobljavanju polaznika za kvalitetniji nastup na tržištu rada, usklađivanju ponude na tržištu rada sa potrebama poslodavaca, doprinos konkurentnosti mladih kadrova i sl.\nStroga pravila za imenovanje predavača/trenera – naši predavači dolaze direktno iz privrede i prolaze stroga testiranja u skladu sa našim internim pravilnicima u trajanju od mesec dana. U ovom periodu kandidati za predavače prolaze testiranja kojima se potvrđuje njihova usklađenost sa uslovima naše Akademije, nakon čega sledi imenovanje i rangiranje predavača za svaki program ponaosob. Imenovani predavači tokom angažovanja podležu evaluaciji rezultata njihovog rada, a biografije predavača su dostupne svim polaznicima seminara.\nProgram i materijal seminara u skladu sa standardom ISO 10015 – uloga ovog međunarodnog standarda je da projektuje i planira obuku, obezbedi izvođenje obuke, vrednuje rezultate obuke i prati i poboljšava proces obuke, a namenjen je organizacijama za obučavanje , kako bi obuku učinile efektivnijom i efikasnijom investicijom za sve polaznike. Materijal je pripremljen u skladu sa zahtevima ovog standarda sadrži bogat izvor početnih informacija o ciljevima i principima svakog edukativnog programa, kako bi se polaznicima približila tematika, kao i sadržajan radni materijal koji pomaže u usvajanju novih znanja i poznavanja i čini da vreme provedeno na seminaru bude višestruko korisno. Čest je slučaj da naš edukativni materijal služi polaznicima u kasnijem poslovnom radu, kao osnova za razvoj novih internih edukativnih programa, izradu radnih procedura, razvoj novih usluga i sl.


Balo se vraća u reprezentaciju! - Sportske.net\nBalo se vraća u reprezentaciju!\nSelektor Italije Đan Pjero Ventura razgovaraće s fudbalerom Nice Mariom Balotelijem o mogućem povratku u državni tim uoči utakmica u martu u kvalifikacijama za Svetsko prvenstvo u Rusiji 2018. godine.\nBaloteli nije igrao za Italiju još od Svetskog prvenstva u Brazilu 2014. godine, ali za sada ima dobru sezonu u Nici, gde je postigao osam golova na osam utakmica.\n"Razgovaraću s Balotelijem pre nego što saopštim spisak igrača uoči narednog okupljanja. Ne treba diskutovati o njegovim tehničkim kvalitetima, ali moji prethodnici su takodje rekli da bi trebalo proceniti i neke druge stvari", rekao je Ventura.\nItalija je eliminisana u grupnoj fazi Mundijala u Brazilu, gde je nekolicina saigrača smatrala da je Baloteli smetnja u ekipi. On je tokom karijere imao problema s ponašanjem, a u poslednje dve sezone igrajući za Liverpul i Milan postigao je samo jedan gol u prvenstvu.\nOn je ovog leta kao slobodan igrač iz Liverpula je prešao u Nicu.\n"Niko ne sumnja da je Mario talentovan igrač i ja nemam ništa protiv njega. Ali, za svakog igrača, ne samo za Balotelija, važno je da bude sposoban da bude deo grupe, da se žrtvuje, da deli i da ima razumevanje. Postoje oni koji su to navikli da rade, a postoje i oni koji nisu. Posle našeg razgovora moraće da se preispita i odgovori na mnoga pitanja, pre svega sebi", naveo je selektor.\nU nastavku kvalifikacija za Svetsko prvenstvo u Rusiji 2018. godine, Italija će 24. marta dočekati Albaniju, a četiri dana kasnije igraće s Holandijom.\nNa tabeli Grupe G Španija i Italija imaju po 10 bodova na prva dva mesta, a samo će prvoplasirana ekipa otići direktno na Mundijal.\nVentura je ovog leta, po završetku Evropskog prvenstva u Francuskoj, na klupi Italije zamenio Antonija Kontea. "Azuri" su u Francuskoj stigli do četvrtfinala, gde ih je pobedila Nemačka posle izvodjenja jedanaesteraca.\n"Za sada bih dobru prelaznu ocenu dao samo za rezuultate, ali za sve ostalo potrebno je mnogo posla. Moja želja za 2017. godinu je da se ekipa plasira na Svetsko prvenstvo i da ga osvoji", rekao je Ventura.


Bertoni Kolica City Black Red Poppies 10020011234: Kolica za bebe: SveZaKucu.rs Prodaja, Cena, Beograd, Srbija\nBertoni Kolica City Black Red Poppies 10020011234\nKarakteristike proizvoda: Bertoni Kolica City Black Red Poppies 10020011234\nDezen: Black Red Poppies\nAluminijumski ram (konstrukcija)\nDimenzije rasklopljenih kolica: 62 x 95 x 107 cm\nOpis proizvoda: Bertoni Kolica City Black Red Poppies 10020011234\nOvo je tipičan gradski model kolica zbog čega je i dobio takvo ime. Kolica su veoma lagana i izdržljiva zbog aluminijumske konstrukcije, jednostavna za manevrisanje i leti i zimi. Reverzibilna su što znači da se ručka za upravljanje može okretati tako da dete gleda u pratioca (što je s psihološke strane važno u prvim mesecima života) ili u pravcu kretanja (kada beba počne da pokazuje zanimanje za svet oko sebe). Udobna vožnja za bebu je garantovana i naslonom podesivim u više položaja i osloncem za noge. Široka tenda i pokrivač za noge štitiće bebu i sunčanih i vetrovitih dana, a prostrana šoping korpa omogućiće da odsustvujete od kuće duže. Ručka za upravljanje je prekrivena neklizajućim materijalom, a presvlake su od impregniranog platna lakog za održavanje.\nIzdiktirajte operateru šifru proizvoda - šifra ovog proizvoda je: 30468\nSifra 30468, kolicina (za 1 komad kucate 1, za 3 komada 3), Ime i prezime, Adresu isporuke, Poštanski broj, Grad, Kontakt telefon, e-mail adresu (e-mail adresa nije obavezna)\nPrimer: Sifra 30468, 2, Pavle Milosevic, Obalska 18, 11000, Beograd, 063123123, pavmi@szk.com


Poverenik: Aplikacija "Izabrani doktor" krši zakone prikupljanjem ličnih podataka\nPoverenik za informacije od javnog značaja i zaštitu podataka o ličnosti, Rodoljub Šabić i Zlatko Petrović iz kancelarije poverenika na konferenciji za štampu.\nAplikacija "Izabrani doktor", koju je promovisalo Ministarstvo zdravlja u cilju naizgled korisnog olakšavanja zakazivanja pregleda kod lekara, ozbiljno krši zakonske odredbe o zaštiti podataka o ličnosti, zbog čega je poverenik za informacije od javnog značaja i zaštitu podataka o ličnosti izdao rešenje kojim je zabranio firmi Sorish International d.o.o. iz Niša, koja je izradila aplikaciju, da obrađuje lične podatke građana koje je sakupila putem ove aplikacije.\nIstovremeno, poverenik je apelovao na građane da aplikaciju krajnje oprezno koriste, a pozvao je da se slučajem pozabave i policija i tužilaštvo.Poverenik je rešenje firmi uputio u utorak, a zabrana će trajati sve dok se ne otklone napravilnosti.\nRodoljub Šabić, poverenik, ocenio je da je situacija krajnje ozbiljna i da zaslužuje pažnju policije i tužilaštva, a u celom slučaju nejasna je uloga Ministarstva zdravlja. On je podsetio da je Ministarstvo saopštilo da je tehnička greška razlog zbog kog je ime kompanije koja stoji iza aplikacije netačno navedeno, a da se poverenik bavi "traženjem dlake u jajetu" i da je to "još jedna bruka i sramota političara u pokušaju".\nVIDEO: Rodoljub Šabić o aplikaciji "Izabrani doktor"\nVideo: Šabić o aplikaciji "Izabrani doktor"\nMinistarstvo je takođe saopštilo da je cilj aplikacije samo zakazivanje pregleda i da se podaci građana ne prikupljaju i ne skladište, što je kancelarija poverenika nakon uvida u slučaj okarakterisala kao netačnu tvrdnju, pošto ona može da služi i za direktan marketing, čak i za profilisanje građana.\nZlatko Petrović, koji je u kancelariji poverenika zadužen za sektor nadzora, detaljno je uz primere objasnio kako aplikacija radi i na koji način kompromituje privatne podatke, a pokazao je kako malo bolji poznavaoci interneta sa lakoćom mogu da dođu i do dijagnoza građana, koristeći lični broj osiguranika, koji je, pak, bio potreban da bi se aplikacija koristila.\nPetrović je pročitao prisutnima šta je, između ostalog, stajalo u Politici privatnosti koju su korisnici prihvatali nakon instaliranja aplikacije: "Postoji mogućnost da koristimo vaše lične podatke kako bismo vam preporučili određene resurse ili pružaoce usluga, na primer prema udaljenosti od vas. Možemo koristiti kontakt podatke kako bismo vam poslali informacije u Izabrani doktor, o našim proizvodima ili uslugama".\nAplikacija "Izabrani doktor"\nPravila privatnosti su, nakon što je poverenik zvanično reagovao, izbrisana iz aplikacije.\nFirmi koja je zadužena za obradu podataka prikupljenih putem aoplikacije dozvoljeno je da koristi ime građana, adresu i lični broj osiguranika (LBO), da ima uvid u IP adresu, domen servera, vrste uređaja koje koristite i sa kojih pristupaju aplikaciji, kojim se programom pristupa internetu, omogućeno joj je da zna i IP adresu, domen servera, onogućeno je prikupljanje kontakata korisnika, pristup e-mail nalozima, sms porukama, kalendaru, lokaciji, mreženim podacioma, podacima o osiguranju i slično, objasio je Petrović.\nOvim su prekršene odredbe više zakona, zaključio je Petrović i dodao da je nakon izdavanja rešenje o zabrani obrade podataka prikupljenih preko aplikacije, počeo niz, promena na aplikaciji, koja se menjala iz sata u sat.\nTako, uskoro više nije bilo moguće ući na aplikaciju samo uz LBO broj, već je postao neophodan i zdravstveni broj.\nPrema njegovim rečima, promenjeno je i to da je aplikacija u vlasništvu firme Sorsih i navedeno da je u vlasništvu Ministarstva zdravlja kao deo Integrisanog zdravstvenog sistema Srbije.


Naslov: Re: CLOSING BELL BELEX Dnevni komentari 2. DEO 1/19/2015, 18:53\nBeogradska berza 19. januar 2015.\nZnačajan pad oba indeksa i prometa, obeležio je trgovanje na Beogradaskoj berzi na početku nove trgovačke sedmice. Indeks najlikvidnijih akcija Belex15 oslabio je za 1,42 odsto na 650,42 poena, dok je indeks Belexline skliznuo za 1,05 odsto na 1.325,55 indeksnih poena. Ukupan promet u trgovanju akcijama iznosio je 23,5 miliona dinara.\nNajveći promet na tržištu zabeležile su akcije Radijatora iz Zrenjanina (RDJZ). Više od 8 miliona dinara registrovano je po ceni od 300 dinara koja podrazumeva dnevni rast od 2,04 odsto. Padu indeksa najviše su doprinele akcije Naftne Industrije Srbije (NIIS). Vlasničke hartije sa najvećom tržišnom kapitalizacijom na domaćem tržištu kapitala, zaronile su za 3,46 odsto na nivo od 697 dinara. Pad ispod psihološke granice od 700 dinara upotpunjen je skromnom realizacijom od 2,4 miliona dinara. Za nijansu niži promet imale su akcije Jedinstva iz Sevojna (JESV), ali se cena od 5.400 dinara nije menjala. Od likvidnijih akcija, promet od preko milion dinara registrovale su još akcije Mlekare iz Subotice (MLSU), i to po ceni od poslednjeg dana prethodne sedmice koja je iznosila 1.703 dinara. Na slabo likvidnom MTP segmentu tržišta, izdvojile su se čak tri hartije. Trgopromet iz Subotice (TRGOM) upisao je realizaciju od 2,1 miliona dinara, pri čemu je cena poskočila za 4,76 odsto na 220 dinara. Značajan rast prometa ostvarile su akcije Dragana Markovića iz Obrenovca (DRMA). Priličan broj tržišnih naloga na strani kupovine podigao je cenu za čak 15,38 odsto na 600 dinara, uz ukupan promet od 1,9 miliona dinara. Prvu transakciju u poslednjih, bar godinu dana, zabeležile su akcije Termosa iz Zrenjanina (TEMS). Više od 1,5 miliona dinara prometa registrovano je po ceni od 3.000 dinara, za 6,27 odsto većoj u odnosu na dosadašnju.\nOd hartija iz bankarskog sektora, promet vredan pomena od samo 0,8 miliona dinara, imale su obične akcije AIK banke (AIKB). Cena je oslabila za 1,43 odsto na 1.650 dinara.\nNaslov: Re: CLOSING BELL BELEX Dnevni komentari 2. DEO 1/22/2015, 20:54\nBeogradska berza 22. januar 2015.\nU drugom delu tekuće nedelje indeksi su prekinuli negativan trend. Indeks najlikvidnijih akcija Belex15 porastao je za 0,35 odsto na 645,15 poena, dok je indeks Belexline poskočio za 0,40 odsto na 1.321,15 indeksnih poena. Ukupan promet u trgovanju akcijama iznosio je 32 miliona dinara.\nOd hartija kompanija iz realnog sektora, najveći promet zabeležile su akcije Imleka (IMLK). Tokom trgovanja „počišćena“ je sva ponuda po ceni od 5.000 dinara pa je promet od 9,8 miliona dinara ostvaren uz dnevni rast od 0,38 odsto. Vlasnički papiri Energoprojekt holdinga (ENHL) oslabili su za 0,77 odsto na 907 dinara, pri čemu je realizacija iznosila 5,4 miliona dinara. Nakon velikog pada cene akcija Naftne Industrije Srbije (NIIS), koja je za osam trgovačkih dana oslabila skoro 10 odsto, došlo je do prekida negativnog trenda. Dnevni rast od 1 odsto na 687 dinara upotpunjen je skromnim prometom od nepunih 3 miliona dinara. Mlekara iz Subotice (MLSU) upisala je novi rast cene od 2,24 odsto na 1.783 dinara, uz ostvaren promet od 2,8 miliona dinara. Gotovo po identičnoj jučerašnjoj ceni od 2.000 dinara, trgovalo se akcijama Philip Morrisa (DINNPB), pa je promet na kraju dana iznosio 2,4 miliona dinara. Nakon dva dana bez prometa, vlasničke hartije Bambija (BMBI) porasle su za 1,55 odsto na 58.899 dinara osvarivši promet od 1,2 miliona dinara. Na MTP segmentu tržišta, izdvojile su se akcije Trgoprometa iz Subotice (TRGOM) zbog realizacije od 4,4 miliona dinara. Cena od 220 dinara je ostala nepromenjana. Termos iz Zrenjanina (TEMS) na istom segmentu tržišta, takođe nije menjao cenu od 3.000 dinara, ali je promet bio manji od prethodno pomenutog, i iznosio je 1,5 miliona dinara.\nOd akcija banaka, minimalan promet tek vredan pomena, od samo 0,1 miliona dinara, zabeležile su prioritetne kumulativne akcije AIK banke (AIKBPB), po ranije dostignutoj ceni od 730 dinara.\nNaslov: Re: CLOSING BELL BELEX Dnevni komentari 2. DEO 1/26/2015, 23:48\nBeogradska berza 26. januar 2015.\nPočetak berzanske nedelje je bio u znaku konditora Bambija i mlekare Imlek, koji se nalaze u sastavu Danube Foods Group-a , a za koje se već nekoliko meseci špekuliše da su na pragu prodaje. Oba reperna indeksa su bila na pozitivnoj teritoriji i to Belex 15 +0,55% dok je Belex Line bio viši za +0,36%. Promet je bio odličan i iznosio je 81,6 miliona dinara ali treba napomeniti da su svega tri hartije činile skoro 93 odsto ukupne realizacije.\nOdmah na početku trgovačke sesije „počišćene“ su sve akcije Imleka (IMLK) sa kote od 5.500 dinara. Ponuda je bila vrlo slaba tako da je cena stizala i do 6.000 dinara što je bio istorijski maksimum. Do kraja dana se isprometovalo akcija u vrednosti od 19,3 miliona dinara. Akcije najvećeg domaćeg konditora Bambija (BMBI) su bile najtrgovanije sa prometom od 45,7 miliona dinara a prosečna cena je iznosila 60.524 dinara. Naime, špekuliše se da je proces prodaje obe kompanije u završnoj fazi i da će čitava transakcija biti obelodanjena početkom februara. Podsećamo da se, pored pomenute dve kompanije, u paketu prodaje i Mlekara iz Subotice (MLSU) čije su akcije u petak nakon trgovanja povučene sa berze kako bi se sprovela ranije donešena odluka od konverziji u akcije Imleka u razmeri 2,8:1. U realnom sektoru je još vredne pomena su bile transakcije na Aerodromu Nikola Tesla (AERO) gde je istrgovan paket od 10.000 akcija na koti od 975 dinara dok se NIS (NIIS) korigovao za 0,7% na 716 dinara gde je razmenjeno akcija u vrednosti 1,9 miliona dinara.\nFinansijski sektor je bio prilično neaktivan. Jedino dešavanje se moglo registrovati kod Komercijalne banke iz Beograda (KMBN) koja je dobila na vrednosti 2,3 odsto završivši dan na 2.250 dinara uz simboličan promet od 0,6 miliona dinara.\nNaslov: Re: CLOSING BELL BELEX Dnevni komentari 2. DEO 1/28/2015, 18:39\nBeogradska berza 28. januar 2015.\nRelativno miran dan na berzi ako izuzmemo dve veće transakcije na Imleku i Bambiju. Ukupan promet je iznosio 45,2 miliona dinara od čega se na pomenute dve hartije odnosilo skoro 60 odsto. Indeks Belex15 je bio niži za trećinu procenta dok je Belex Line izgubio 0,22 odsto.\nImlek (IMLK) je opet nastavio svoj rastući trend ojačavši danas za 0,43% na 6.044 dinara uz 14,8 mliona dinara prometa. Kupci su „čistili“ svu ponudu koja se nalazila na koti od 6.000 dinara a cena je u toku dana stizala i na istorijski maksimum od 6.250 dinara. Akcije Bambija (BMBI) su u samo jednoj transakciji realizovale promet od mepunih 11 miliona dinara. Ravnotežna cena je iznosila 68.993 dinara a vlasnika je promenilo 159 akcija. Naftna industrija Srbije (NIIS) nije menjala cenu od 715 dinara gde je istrgovano 7.234 akcije uz napomenu da se i dalje oseća nešto veći pritisak ponude. Najveći domaći građevinar Energoprojekt Holding (ENHL) je registrovao 3,8 miliona dinara vredno trgovanje na 910 dinara dok je Tehnogas (TGAS) ubeležio skok od 1,27% na 5.200 dinara. Aerodrom Nikola Tesla (AERO) je nastavio da oscilira u zoni od 960-970 dinara a najveći razlog slabog obima od samo 1.471 akcije je slaba ponuda akcija.\nKomercijalna banka iz Beograda (KMBN) je oslabila 1,02% na 2.228 dinara sa 2,5 miliona dinara vrednim transakcijama dok je kod običnih i preferencijalnih akcija Marfin banke (CEBA, CEBAPB) registrovan simboličan promet po nepromenjenim cenama od 100 odnosno 70 dinara, respektabilno.


Lekari upozoravaju: Povrede zbog selfija - Portal Moj pedijatar\nLekari upozoravaju: Povrede zbog selfija\nZbog povreda prilikom pravljenja selfija sve je više pacijenata u Urgentnom centru, ali i u Univerzitetskoj dečjoj klinici. Pojedinci prave fotografije tamo gde drugi ne smeju i tada nastaju povrede, kažu u Tiršovoj.\nU svetu na hiljade ljudi godišnje strada prilikom pokušaja da napravi što atraktivniju selfi fotografiju. Zbog toga su svojevremeno u Rusiji uvedena stroga pravila i zabrane prilikom fotografisanja.\nPovrede zbog fotografisanja beleže se i u Srbiji. Upozorenja stižu kako iz Urgentnog centra, tako i iz Dečje klinike u Tiršovoj.\nDr Ivan Rakić sa Odeljenja plastične i rekonstruktivne hirurgije klinike u Tiršovoj rekao je za RTS da su imali slučaj pacijenta koji je bio teško povređen.\n“Pacijent je pokušao da napravi selfi sa vrha voza, ali nije znao da će naleteti u polje visokog napona, gde je zadobio teške opekotine. Tri meseca smo ga lečili”, rekao je Rakić.\nIstiče da tehnologija ima svojih prednosti, ali da treba biti pažljiv pri njenoj upotrebi.\n“Ovakve situacije se dešavaju kada se tehnologija da detetu, koje manje zna o opasnostima. Mobilni telefoni se koriste u saobraćaju, kao i slušalice. Fotografišu se gde drugi ne smeju, a to su obično mesta koja su vrlo opasna, i tada se povrede dešavaju”, istakao je Rakić.\nNavodi i primere povreda kod dece nastalih kada su roditelji hteli da ih fotografišu same na stolu, sa kućnim ljubimcem.\n“Ne postoji bezbedno mesto na svetu ako sami ne vodite računa”, zaključio je dr Rakić.


Prvi zamjenik predsjednika Nezavisnog odbora Parlamentarne skupštine Bosne i Hercegovine Enes Obralija i članovi tog Odbora Ljubomir Kuravica i Nikola Džambas posjetili su danas, u okviru redovnih aktivnosti, Direkciju za koordinaciju policijskih tijela u Bosni i Hercegovini.\nTokom sastanka sa direktorom Direkcije Mirsadom Vilićem i njegovim zamjenikom Milom Jurićem razgovarano je o aktuelnim pitanjima u vezi s radom Direkcije za koordinaciju policijskih tijela BiH, kao i o saradnji sa drugim policijskim agencijama u BiH.\nRazgovaralo se i o potrebi donošenja Zakona o policijskim službenicima BiH, rješavanju trajnog smještaja Direkcije za koordinaciju policijskih tijela BiH, kao i o kadrovskoj popunjenosti i prijemu novih kadeta.\nNa sastanku je bilo riječi i o osiguravanju komemoracije u Memorijalnom centru u Potočarima, o planiranim aktivnostima u narednom periodu, te o drugim temama iz djelokruga rada Direkcije.\nČlanovi Nezavisnog odbora izrazili su tokom ove posjete podršku rukovodstvu Direkcije za koordinaciju policijskih tijela BiH u daljem radu i realizaciji programskih aktivnosti ove policijske agencije. (kraj)


Šojgu Zapadu: Shvatite, premeštanje terorista neće trajati doveka - 23.08.2017, Sputnik Srbija\nZapadni partneri moraju da shvate da premeštanje terorista iz jedne zemlje u drugu ne može da traje doveka, želimo da Zapad odvoji umerenu opoziciju od terorista... 23.08.2017, Sputnik Srbija\n11:13 23.08.2017 (Osveženo: 12:38 12.10.2021)\n© Sputnik / Ekaterina Shtukina / Uđi u foto-galerijuMinistar odbrane Rusije Sergej Šojgu\n22 Avgust 2017, 20:13\n„I mi i vi shvatamo da premeštanje terorista iz jedne zemlje u drugu ne može trajati zauvek. Želeli bismo da to shvate i naši zapadni partneri i na kraju odvoje umerenu opoziciju od terorista i prestanu da pružaju pomoć svima redom“, istakao je ruski ministar na sastanku sa ministrom spoljnih poslova Libana Jakubom Sarafom na Međunarodnom vojno-tehničkom forumu „Armija 2017“.\nOn je kao primer naveo Siriju, gde je razdvajanje umerene opozicije od terorista i uvođenje zona deeskalacije omogućilo okončanje građanskog rata i koncentrisanje na borbu protiv terorizma. Ministar je naglasio da je to postignuto, između ostalog, zahvaljujući akciji ruske vojske.\n„U Siriji smo uspeli da, odvajanjem jednih od drugih, stvorimo četiri zone deeskalacije i zaustavimo faktički građanski rat“, istakao je Šojgu. To nam omogućava da se usredsredimo na borbu protiv međunarodnog terorizma, dodao je ruski ministar.


Nakon vojske i slovenačka policija će dobiti svoju prvu damu - CdM\nNakon vojske i slovenačka policija će dobiti svoju prvu damu\nNakon što je ove nedjelje glavni štab vojske preuzela general-major Alenka Ermenc, izgledno je da će žensko zapovjedništvo dobiti i slovenačka policija, o čemu će vlada Marjana Šareca i formalno odlučiti iduće sedmice, navode danas slovenački mediji.\nKako tvrdi ljubljansko “Delo”, između tri kandidata koji su se javili na konkurs za direktora policije najviše šansi ima Tatjana Bobnar, koja je de facto već na tom položaju kao vršilac dužnosti, nakon što je vlada u septembru smijenila dotadašnjeg direktora policije Simona Veličkog.\nKako tvrdi vodeći slovenački list, pozivajući se na nezvanične izvore, ona ima prednost pred glavnim muškim protivkandidatom Mitjom Palčičem, a iduće nedjelje bi vlada trebalo da je imenuje u redovan mandat.\n“Nakon što je vodeće mjesto u našoj vojsci po prvi put u istoriji zauzela žena sada će i policija dobiti svoju prvu damu”, navodi list, podsjetivši da su direktori policije do sada bili samo muškarci, iako je već bilo vlada u kojima su žene bile ministri unutrašnjih poslova pa i ministri odbrane, prenosi Hina.\nI premijer Marjan Šarec potvrdio je u razgovoru za Slovenačku novinsku agenciju da je sklon imenovanju Tatjane Bobnar na najviše mjesto u policiji, rekavši da je ona izuzetno sposobna i sistematična, te da ima i potrebne sposobnosti zapovijedanja koje su važne kad je riječ o hijerarhijski strukturisanim organizacijama poput policije i vojske.\nDodao je da je postavljanje žena na najviše položaje, pa i u vojsci i policiji, sasvim normalno, odnosno da je to znak da Slovenija kao društvo postaje zrelija, ocijenivši kako nema mnogo onih koji će takve odluke dovoditi u pitanje.\nTagskat3 policija Slovenija vojska žena\nMjesto na kojem realnost postaje nerealna: Crno bijeli kafić osvojio svijet


PR divizija - Smart Vision\nTradicionalno gledano, PR je plasiranje vaše poruke/vesti/proizvoda u (tradicionalne) medije. Kao aktivna i fleksibilna agencija, koja drži korak sa svetom koji se izuzetno brzo menja, znamo da je PR mnogo više od toga – evoluirao je i mnogo je više integrisan u celokupni marketing i komunikacije jedne kompanije. Naša strateška i funkcionalna rešenja obuhvataju i tradicionalni pristup, kao i online alate i svo bogatstvo novih medija, što je kombinacija koja garantuje najefikasniju komunikaciju.\nKao naša prva strast, odnosi s javnošću i danas su jedan od najvažnijih aspekata našeg posla. Usluga koju ćemo vam pružiti je kompletna, precizna i pogađa cilj, nalazio se on u Srbiji ili bilo gde u regionu. Takođe, smatramo da PR mora da bude energičan i kreativan i da najbolje funkcioniše kada obuhvata sve segmente koje nudimo:\nKreiranje baze novinara za određenu oblast\nRedovno ažuriranje baze podataka ključnih medija\nLokalizacija saopštenja i vesti (prevod, lektorisanje…)\nDistribucija saopštenja uključujući praćenje i kliping izveštaje\nLokalna kontakt osoba za saradnju sa novinarima\nUpravljanje procesom testiranja proizvoda\nKako sve ovo radimo? Tako što: kreiramo i distribuiramo sadržaj koji novinari i javnost smatraju relevantnim, pratimo odjek u medijima i analiziramo rezultate, pripremamo uvek nove i jedinstvene press materijale koji imaju efekta, planiramo advertajzing kampanje tako da dopunjuju našu PR strategiju.\nKao član GlobalCom PR mreže, od 2011.godine pokrivamo internacionalne projekte, sarađujući sa partnerskim agencijama iz celog sveta.\nPriča o kreiranju jednog brenda\nPostavljanje kamena temeljca fabrike Kyungshin Cable 2020.\nMiele Kitchen Experience – interaktivno kuvanje\nZavod Republike Slovenije za zapošljavanje – Sajam zapošljavanja\nPredstavljanje brenda Zadruga\nDrugo Nacionalno abakus takmičenje za decu – BrainOBrain Srbija Fest II\nFotoFinder – predstavljanje sistema za rano otkrivanje raka kože\nLOGIN gaming event -Powered by OMEN by HP\nEssex fabrika u Zrenjaninu, svečano otvaranje\nEssex fabrika u Zrenjaninu, postavljanje kamena temeljca\nSvečano otvaranje IndoAdriatic Industry fabrike\nČarli Kindel – predavanje The Future of IoT devices in the Home\nAdecco kampanja interne komunikacije – Engage, Energize, Enjoy\nNovi HTC U11\nPR kampanja Zdrava radna mesta, upravljanje stresom\nPR kampanja Wonderful Indonesia: The World’s Heart of Wonders\nZemlja partner 36. Međunarodnog sajma turizma\nCE&HA sajam 2013.\nAdecco na Davis Cup-u 2013.\nAdecco i Ministarstvo rada, zapošljavanja i socijalne politike\nSvečana proslava desetogodišnjice kompanije Prestigio\nObeležavanje Nacionalnog dana deteta Republike Turske\nManifestacija Dani Meksika i meksičke kuhinje\nKompanija Canon na CE&HA sajmu\nPogledajte sve projekte iz ove divizije


INSPIRATIVNO: Ova država već 28 godina živi sa SPS-om i još uvek veruje u izlečenje - Njuz.netNjuz.net\nPosledice SPS-a nisu prijatne i osećaju se svuda po SrbijiFOTO: Skrinšot Youtube\nBEOGRAD, 18. jul 2018, (Njuz) – Da život ponekad ipak nađe način da opstane uprkos svim šansama, dokazuje primer Srbije, koja živi sa SPS-om već 28 godina iako u to niko nije verovao.\nKada je država zapatila SPS sada već davne 1990. godine, sve prognoze su bile mračne: mnogi su predviđali da je od toga nemoguće oporaviti se, a kamoli živeti toliko dugo. Posledice SPS-a, naravno, nisu prijatne i osećaju se dan danas svuda po Srbiji. Ali ova hrabra zemlja nikad nije odustala da se bori i da nađe način da, ako već ne može da pobedi opaki SPS, onda barem nauči da živi sa njim, gotovo kao i svaka normalna država.\n– Da je bilo lako, nije, i više puta je bila na ivici života i smrti, ali se uvek snagom volje država Srbija vraćala i opstajala. Iako su svi svesni da je SPS nepobediv, naučili smo da živimo sa njim i da cenimo svaki dan, svaki sat i svaki minut više, znajući koliko je svaki sekund dragocen i da treba da slavimo to što smo, kako se to kaže, “pretekli“ uprkos svim šansama i statističkim podacima, složni su građani Srbije. – Sa SPS-om se ipak danas živi, zaključuju oni.\nStručnjaci se slažu da priča Srbije treba da bude inspiracija svim državama kako čak i zloćudne partije poput SPS-a mogu da se prežive, samo ako je snaga volje dovoljno jaka i ako je država aktivna i unosi dovoljno povrća redovno, čak i za vreme rata, sankcija i bombardovanja.\nKako kažu istraživanja, jednoga dana u budućnosti postoji nada da će se naći lek čak i za SPS, a do tada je potrebno paziti na sve moguće načine da se ova partija ne proširi na vitalne organe i zdravim načinom života što je više moguće lokalizovati njeno polje delovanja kako bi jednom mogla čak i da bude odstranjena.\nA do tada, neka ova inspirativna priča o Srbiji posluži kao primer da se nikada ne treba predavati, da uvek treba gledati stvari sa pozitivne strane makar i u maloj meri, pa će tada i stvari koje nam se čine nemogućim, poput preživljavanja SPS-a, postati moguće.\nTagovi: Ivica Dačić, socijalisti, Socijalistička partija Srbije, SPS\nZlatibor 18/07/2018 u 14:52\nAhahah vrh :D, možda se SPS nije proširio na vitalne oragne, ali je Srbiji toliko opao imuni sistem, da su se probili i drugi virusi poput SNS, DS, DSS i tako dalje.\nmilan (nisam odavde) 18/07/2018 u 17:22\nPoznati srpski pesnik je napisao ,,Hej što Srbin jošte živi, kraj svih zala, pesma ga je održala……\nIsto to je primenjivo na SPS i ,,pevanje” njenog lidera…\nvoya montoya 18/07/2018 u 18:03\nSvi smo mi pomalo socijalisti…!!?? A i svako Cudo za tri dana…Ali SPS Cudo traje eto do Cuda SNS-a,i Nebesa…Ali,se prisajedinjuju EU…pod sloganom : Svi Srbi u jadnoj Uniji…\nBane A 20/07/2018 u 14:21\nNažalost, kada zapatiš SPS sleduju i česte amputacije, što u ljudstvu, što u teritoriji.\nscoby 22/07/2018 u 21:28\nSrbija opstaje uprkos SPS-u, ali Stiven Hoking nije opstao zbog ALS-a. Ove bolesti, iako različitih imena, veoma su slične po katastrofalnom uticaju na organizam pojedinca ili nacije. Hoking je umro marta o.g., a Srbiju očekuje bolna amputacija organa Kosovo&Metohija, na čelu sa hiruškim timom muti Angele, poznatom po neuspešnim operacijama na Srbiji u prošlom veku…


Održana 134. sjednica Vlade Federacije BiH\nVlada Federacije BiH je, na sjednici koja je danas održana u Sarajevu, dala saglasnost za prihvatanje granta Razvojnog programa Ujedinjenih nacija (UNDP) do 218.000 konvertibilnih maraka, te izmjenu Odluke o utvrđivanju Liste privrednih društava u kojim ovlaštenja po osnovu učešća državnog kapitala vrše organi FBiH.\nFederalno ministarstvo financija upoznalo je Vladu s rezultatima aukcije trezorskih zapisa Federacije BiH održane 9.9.2014. godine, a Federalno ministarstvo energije, rudarstva i industrije o poslovanju kompanija iz oblasti namjenske industrije, energije i rudarstva u FBiH za 2013. godinu.\nNa današnjoj sjednici usvojena je Informacija Federalnog ministarstva prostornog uređenja o aktivnostima na donošenju Prostornog plana Federacije BiH i Prostornog plana područja posebnih obilježja od značaja za Federaciju BiH „Autocesta na Koridoru Vc“ za period od 2008. do 2028. godine.\nFederalna uprava civilne zaštite izvijestila je Vladu FBiH o realizaciji zaključka sa sjednice od 13.8.2014. godine, kada je od vlada kantona i načelnika općina koji su proglasili stanje prirodne nesreće traženo, uz ostalo, dostavljanje podataka o broju kuća i stanova koje je, prema procjenama nadležnih kantonalnih i općinskih službi, potrebno hitno sanirati, uz procjene sredstava za njihovu obnovu.\nFederalna vlada je na današnjoj sjednici donijela više odluka i rješenja iz oblasti kadrovske politike.


Zašto je ajvar postao naš usud? - 02.12.2017, Sputnik Srbija\nOve nedelje je pala poslednja klapa filma „Ajvar“, drame o ljubavi, i kako preživeti kada se ona izgubi. U emisiji „Orbita kulture“ ugostili smo rediteljku Anu... 02.12.2017, Sputnik Srbija\n12:00 02.12.2017 (Osveženo: 16:53 22.07.2021)\nOve nedelje je pala poslednja klapa filma „Ajvar“, drame o ljubavi, i kako preživeti kada se ona izgubi. U emisiji „Orbita kulture“ ugostili smo rediteljku Anu Mariju Rosi koja nam je poverila zašto se bavi najličnijim, najintimnijim temama i kakve utiske nosi sa upravo završenog snimanja.\nŠta je sve pred publiku u Šangaju izložila grupa savremenih umetnika iz Srbije, u postavci „Voyage: Putovanje kroz srpsku savremenu umetnost“ otkriva nam, uoči otvaranja postavke u Muzeju umetnosti Kine,\nRusku književnicu Olgu Slavnikovu pitali smo koliko su slične književna utopija i realnost u kojoj nastaju njene knjige.istoričarka umetnosti i kustoskinja te postavke Marijana Kolarić.\nŠta novo možemo saznati čitajući dela Iva Andrića, pisca čija se 125 godišnjica od rođenja obeležava izložbama, novim izdanjima knjiga i naučnim skupovima — saznali smo od Mihajla Pantića, pisca i književnog kritičara, i Žanete Đukić Perišić iz Andrićeve zadužbine, inače dugogodišnjeg istraživača i proučavaoca dela našeg nobelovca.\nNaš gost bio je i Milivoje Pavlović, autor knjige „Venac od trnja za Danila Kiša“, čije je treće izdanje nedavno predstavljeno u Francuskom kulturnom centru.


Tadićevi predali zahtev za registraciju - Politika - Dnevni list Danas\nPočetna » Politika » Tadićevi predali zahtev za registraciju\nNDS postaje politička stranka\nNova demokratska stranka Borisa Tadića više se ne nalazi u registru političkih partija na sajtu Ministarstva državne uprave i lokalne samouprave, jer su Zeleni Srbije vratili svoj stari naziv, odnosno izbrisali iz imena „NDS“.\n0Piše: B. Cvejić 30. jula 2014. 21.08\nPodsetimo, pred izbore 16. marta Boris Tadić je izašao iz DS sa grupom istomišljenika, a pošto nije stigao da osnuje stranku registrovali su se kao „NDS-Zeleni“.\n„Sve drugo ostaje isto, samo smo vratili stari naziv. Podsećam, pošto Boris Tadić nije stigao da formira svoju stranku NDS, a pošto smo na izbore izlazili zajedno u koaliciji, dogovor je bio da mi samo dodamo našem nazivu NDS, kako bi oni mogli da učestvuju na izborima“, napominje Tošić. On dodaje da su se dogovorili da odmah posle izbora Zeleni vrate svoje ime, a da NDS krene u postupak registracije stranke.\nNakon što su saradnici Borisa Tadića prikupili dovoljan broj potpisa, u Ministarstvu državne uprave i lokalne samouprave ističu za Danas da je NDS predala zahtev za registraciju 24. jula ove godine. „Prispeli podaci su u procesu obrade i odgovor će biti dat NDS u zakonskom roku od 30 dana“, odgovaraju u Ministarstvu i dodaju da je Boris Tadić osoba navedena za zastupnika stranke.\nPoslanik i funkcioner NDS Aleksandar Senić izjavio je pre nedelju dana da će NDS Ministarstvu državne uprave predati oko 11.000 potpisa i potpunu dokumentaciju za upis u registar političkih stranaka. On je najavio da će na Izbornoj skupštini 4. oktobra biti izabran predsednik stranke i stranački organi, kao i da bi NDS trebalo da bude „prva partija u istoriji srpskog parlamentarizma koja će lidera izabrati neposredno“.


U sredu u Beogradu potpisivanje Memoranduma o razumevanju u oblasti dobrog upravljanja - Far\nU sredu, 29. maja, predstavnici 96 lokalnih samouprava potpisaće Memorandum o razumevanju u oblasti dobrog upravljanja sa programom Swiss PRO, sa početkom u 12:00 časova, u hotelu Metropol u Beogradu.\nPotpisivanju će prisustvovati ministar državne uprave i lokalne samouprave – Branko Ružić i direktorka Švajcarske kancelarije za saradnju u Srbiji – Ursula Lojbli, kao i predstavnici relevantnih državnih i međunarodnih institucija, Stalne konferencije gradova i opština i predstavnici gradova i opština koje su uključene u realizaciju programa Swiss PRO. U ime opštine Dimitrovgrad Memorandum će potpisati predsednik Vladica Dimitrov.\nPotpisivanje Memoranduma o razumevanju za lokalne samouprave predstavlja važan korak ka uspostavljanju trajnih resursa za unapređenje rada i primenu principa dobrog upavljanja u svakodnevnom radu i funkcionisanju lokalnih administracija. Primenom ovih principa unaprediće se transparentnost, odgovornost, efikasnost i otvorenost lokalnih samouprava, a time doprineti i društvenom i ekonomskom razvoju lokalnih zajednica, saopšteno je iz Ministarstva državne uprave i lokalne samouprave.\nDimitrov: Odobrene projekte ćemo dodatno pojačati Dimitrovgrad i Bosilegrad u programu dobrog upravljanja Swiss PRO Predsednik opštine Dimitrovgrad Vladica Dimitrov učestvovao u radu konferencije „Pokretanje procesa izrade Strategije socijalne zaštite u Republici Srbiji“ VIDEO: Vladica Dimitrov o značaju RELOF projekta za opštinu Dimitrovgrad\nBeogradBranko RužićDimitrovgraddobro upravljanjeLokalne samoupraveMemorandumPotpisivanjerazumevanjeSrbijaSwiss PROUrsula LojbliVladica Dimitrov


Murinjova katastrofa, Mančester junajted obara negativne rekorde - Sportske.net\nMurinjova katastrofa, Mančester junajted obara negativne rekorde\nMančester junajted obara negativne rekorde ove sezone pod Murinjom.\nDerbi Mančestera ne prestaje da fascinira, šta su radili Sančez i Lukaku?Murinjo izmišljao opravdanja, mediji tvrde da je bio igračka u kandžama lava!Engleska bruji o njegovoj najavi - Nemanja Vidić prelomio, sledi novi veliki izazov!?Ostrvo u čudu - kadar sa Etihada pokazao Junajtedovu nemoć!PL - Junajted još traži loptu, Pepova "rapsodija u plavom"!\nDa li je konkurencija dosta jača nego ranije ili je jednostavno Mančester junajted manje kvalitetan u odnosu na prethodne godine, na vama je da procenite.\nIpak, brojke ne lažu, Mančester junajted nikada u poslednjih 40 godina nije imao slabiju gol razliku. Ne samo to, Mančester junajted je trenutno osmi na tabeli, kasne za vodećim Mančester sitijem 12 bodova, a Murinjo nastavlja da govori da je statistika za one koji ne razumeju fudbal.\nPoslednji poraz Mančester junajteda usledio je u nedelju od Mančester sitija, gradski rival je lagano slavio sa 3:1, bio daleko bolji i zasluženo je odneo tri boda.\nOno što znamo još jeste da Murinjo svoju taktiku bazira na odbrani, ali je primio 21 gol do sada u sezoni. Mančester siti i Liverpul su do sada primili po pet.\nPosle 12 utakmica u sezoni Mančester junajted ima negativnu gol razliku (-1) po prvi put u 40 godina. Samo na jednoj utakmici su ostali bez primljenog gola, a jedino je Fulam po tom pitanju slabiji, oni su primili golove baš na svakom meču.\nNije to sve, Mančester junajted je ranije bazirao svoju igru na pasovima koji su išli unapred, koji su bili brzi, ali to sada nije slučaj jer imaju problem sa posedom. Nakon 12 minuta meča protiv Mančester sitija su imali svega pet uspešnih pasova, što je zaista smešno i za daleko slabije timove od Murinjovih.\nRekli bismo da nešto mora da se menja, očigledno je da Mančester junajted ima veliki problem nakon odlaska Fergusona sa kormila.


Tag / SPD Nemačke / Vesti online\nMerkelova "za prsa" ispred Šulca\nKonzervativci nemačke kancelarke Angele Merkel zadali su težak udarac rivalima iz Socijaldemokratske partije (SPD) Martina Šulca na današnjim izborima u pokrajini Šlezvig-Holštajn na severu...\nKo će vladati Nemačkom, velika koalicija?\nSocijaldemokratska partija Nemačke (SPD) sa upravo izabranim Martinom Šulcom na čelu doživljava rast popularnosti i za nju bi, ako bi savezni izbori bili u nedelju, glasalo 32 odsto Nemaca,...\nPet načina da se "skine" Merkelova\nBivši predsednik Evropskog parlament Martin Šulc, glavni konkurent Angele Merkel na narednim izborima u Nemačkoj, može je "skinuti s trona na pet načina", piše „Politiko“.\nJedna od glavnih tema nemačke štampe je novi šef Socijaldemokrata i kandidat za kancelara na izborima za Bundestag koji će biti održani na jesen - Martin Šulc. "Dojče vele" prenosi izvode iz...\n"Merkelova i Šojble su krivi za krizu u EU"\nLider Socijaldemokratske partije (SPD) Nemačke Zigmar Gabrijel kritikovao je danas nemačku kancelarku Angelu Merkel i nemačkog ministra finansija Volfganga Šojble ocenivši da su oni doprineli...\nMerkelova dobija konkurenciju!\nPredsednik nemačke Socijaldemokratske stranke (SPD) Zigmar Garbijel odlučio je da se kandiduje protiv Angele Merkel za kancelara na septembarskim federalnim izborima, navodi danas nemački list...


CEFLEX: Cirkularna ekonomija fleksibilne ambalaže u PET koraka\n1 маја, 2022 2 маја, 2022 Ambipak magazin\tCEFLEX, cirkularna ekonomija, fleksibilna ambalaža\nInicijativa za cirkularnu ekonomiju fleksibilne ambalaže (CEFLEX) predstavila je rešenje u vidu plana od 5 koraka\nFleksibilno pakovanje je važan deo našeg savremenog sveta. Fleksibilna ambalaža je uglavnom od plastike ali može da sadrži i druge materijale kao što su papirna ili aluminijumska folija. Omogućuje da proizvodi stignu do potrošača bezbedni i sveži, čuvajući hranljive sastojke, ukus i kvalitet. Međutim, fleksibilna ambalaža predstavlja izazov za cirkularnu ekonomiju i reciklažu.\nU mapi od 5 glavnih koraka za izgradnju kružne ekonomije za fleksibilno pakovanje, CEFLEX – Inicijativa za cirkularnu ekonomiju fleksibilne ambalaže predstavlja i skup akcija koje su potrebne u svakom delu lanca vrednosti da bi se to ostvarilo.\nU svojoj Cirkularnoj misiji CEFLEX seobavezuje na prikupljanje svih vrsta fleksibilne ambalaže i preko 80% recikliranih materijala koji se usmeravaju na nova tržišta i u proces zamene virgin materijala.\nPet glavnih tačaka Cirkularne CEFLEX misije:\n2. Sortiranje i reciklaža\n4. Identifikacija rešenja\n5. Krajnje tržište\nOrganizacija CEFLEX planira da do 2025. uspostavi infrastrukturu za prikupljanje, sortiranje i ponovnu preradu i ekonomičnost za fleksibilnu ambalažu u post-potrošnji širom Evrope. Cirkularna ekonomija fleksibilne ambalaže, će prema CEFLEX-u, biti zasnovana na tehnologijama i procesima na kraju životnog veka pakovanja koji daju najbolji ekonomski, tehnički i ekološki rezultat.\nDijagram predstavlja 5 koraka za izgradnju cirkularne ekonomije za fleksibilno pakovanje\nInicijativu za cirkularnu ekonomiju fleksibilne ambalaže (CEFLEX) čini saradnja od preko 180 evropskih kompanija, udruženja i organizacija koje predstavljaju ceo lanac vrednosti fleksibilnog pakovanja. Cilj organizacije je da do 2025. godine sva fleksibilna ambalaža postane cirkularna.\nInicijativa je posvećena sprečavanju nastajanja otpada i zagađenja redizajniranjem fleksibilne ambalaže i obezbeđivanjem odgovarajuće infrastrukture za prikupljanje i reciklažu u svim evropskim zemljama.\nNaslovna fotografija: Pexel.com/Photo by Nothing\n← Raste potražnja za hromo kartonom u Evropi\nSAJAM PLASTIKE: U toku je Greenplast 2022 u Milanu →\nInicijativa 5 globalnih brendova za povećanje ulaganja u cirkularnu ekonomiju fleksibilne ambalaže\n2 марта, 2022 7 марта, 2022 Ambipak magazin


Đilas napustio KSS: Odlazim ponosan\nN1info\t29.10.2016 22:57\nDosadašnji predsednik Košarkaškog saveza Srbije Dragan Đilas podneo je ostavku na današnjoj sednici Skupštine KSS, u skladu sa svojom ranijom najavom saopštenom posle istorijskog uspeha muške i ženske seniorske reprezentacije na Olimpijskim igrama u Riju.\nĐilas je obražajući se prisutnim delegatima saopštio da napušta funkciju, a Skupština KSS se u skladu sa statutom nije izjašnjavala o toj njegovoj odluci, već je samo konstatovala.\n"Bio je dogovor da zvanično povlačenje obavim pred vama, a ne da to formalno saznajete kroz medije. Smatrali smo da bi to trebalo raditi pred ljudima koji su mi dali podršku i sa kojima sam godinama sarađivao", rekao je Đilas.\n"Zvanično podnosim ostavku posle šest godina, smatrajući najiskrenije da je vreme da dođe novi čovek, sa novom energijom, idejama, da nastavi ono što smo započeli pre šest godina i da se KSS razvija u skladu sa tim"…\nOn je naveo da ne postoje drugi razlozi njegove odluke da se povuče.\n"To je bio moj osnovni razlog i moji bliski saradnici znaju da sam o tome sa njima pričao poslednjih meseci i da sam procenio da je pravi trenutak nakon svega što smo uradili, a drugi će proceniti koliko je to dobro. Na ovu funkciju sam došao na predlog gospodina Bore Stankovića i uz činjenicu da su me kandidovala naša dva velika kluba – Zvezda i Partizan. Bila su to drugačija vremena i nadam se da sam svojim radom stekao podršku velikog dela košarkaške Srbije. Svi zajedno smo verovaliIi. ženska i muška reprezentacija Srbije su po rezultatima najbolje ekipe na nivou cele Evrope, što me čini ponosnim", rekao je Đilas.\nĐilas je postao predsednik KSS 2011. godine, a u njegovom mandatu muška reprezentacija osvojila je srebro na Svetskom prvenstvu 2014. i na Olimpijskim igrama 2016, uz nastup u polufinalu prošlogodišnjeg Eurobasketa u Francuskoj, dok je ženska seniorska selekcija 2015. postala prvak Evrope, a 2016. je osvojila bronzanu medalju na Olimpijskim igrama u Riju.\nNovi predsednik, koji ima pravo da izabere potpredsednike, trebalo bi da bude izabran na sledećoj sednici Skupštine KSS 15. decembra. Na ovoj sednici, Đilas će, na predlog generalnog sekretara Dejana Tomaševića, koji je Upravni odbor prihvatio, dobiti „zlatnu značku KSS“.


ŠIPTARI PORUČUJU: Izbrisaćemo sve srpske tragove sa Kosmeta\nŠIPTARI PORUČUJU: Izbrisaćemo sve srpske tragove sa Kosmeta\nIako je rušenje srpske škole u Drajčićima kod Prizrena, započeto pre nekoliko dana, obustavljeno, predstavnici Srba iz pokrajine ističu daleko značajnijom poruku koju rušenjem ovog objekta od kulturnog značaja šalju albanske vlasti. Naime, rušenjem škole stare 110 godina, najstarije u opštini Prizren a verovatno i na čitavim okupiranim teritorijama, albanske vlasti ruše temelje srpskog obrazovnog sistema u pokrajini.\n„Ova škola, istureno odeljenje osnovne škole iz Sredske, bila je primer multietničnosti, jer je u njoj do 1999. godine nastavu po srpskom planu i programu pohađalo sedamdesetak srpske i bošnjačka deca“, kaže za „Novosti“ Jovica Budurić, načelnik Prizrenskog okruga.\n„Rušenje škole bila bi jako loša poruka ne samo za raseljene Srbe već i primer nepoštovanja Briselskog sporazuma, pogotovu u oblasti obrazovanja, jer na osnovu dogovora srpski plan i program mora ostati u srpskim školama. To je takođe veoma loš primer za multienički život.“\nI dok pojašnjava da škola za Srbe na ovom području ima značaj kulturnog nasleđa, načelnik Budurić ističe da će zahtevati da se u potpunosti obustavi rušenje i da se već naneta šteta nadoknadi i sanira porušeni krov.\nJer, iako je rušenje škole započeto krajem prethodne nedelje, privremeno obustavljeno na intervenciju međunarodne zajednice i predstavnika Srba u kosovskim institucijama, još je neizvesno hoće li škola biti sačuvana.\nIako u njoj od 2004. nema đaka, škola po mišljenju predstavnika Srba sa ovog područja smeta albanskim vlastima koje u saradnji sa meštanima Bošnjacima žele da na temeljima srpske sagrade novu školu, u kojoj bi se nastava odvijala po albanskom planu i programu.\n„Ova škola sagrađena je 1904. godine i bila je pod zaštitom države Srbije. U njoj sam kao učitelj proveo 32 godine, tokom kojih sam izveo na put 23 generacije, a osim srpske dece u školi su nastavu pohađala i deca muslimanske vere, koji se sada deklarišu kao Bošnjaci“, priča za „Novosti“ Tomislav Tomić (83) učitelj u peniziji.\nInače, selo Drajčići broji pedesetak domaćinstava, od kojih u petnaestak srpskih kuća žive uglavnom stariji meštani.\nIako srpska škola u Drajčićima od martovskog pogroma 2004. godine nije radila, jer srpske dece nije bilo a bošnjačka su počela da nastavu pohađaju u susednom Mušnikovu, škola je po rečima učitelja Tomića do pre nekoliko dana bila u pristojnom stanju.\n„Krajem prethodne nedelje došla je grupa ljudi iz neke kompanije pozivajući se na odobrenje kosovskog Ministarstva prosvete da sruše školu. Tu su bili prisutni i meštani Bošnjaci koji su odobravali započeto rušenje „, priča učitelj Tomić.\nDogodine u Prizrenu!...


Borenović “neće da uđe u Parlament dok se sve ne raščisti” - Istinomjer\n10. Oktobra 2018.\t Denis Čarkadžić\nNakon što je predsjednik SNSD-a, Milorad Dodik pozvao “kandidate opozicije za srpskog člana Predsjedništva BiH i predsjednika Republike Mladena Ivanića i Vukotu Govedaricu na kafu da porazgovaraju o aktuelnoj političkoj situaciji u Srpskoj”, a ovi odbili poziv, lider PDP-a, Branislav Borenović ponovio je da Savez za pobjedu “ne priznaje izborne rezultate i da će učiniti sve da ih ospori”.\nBorenović je rekao i da je SzP uputio dopis CIK-u “sa zahtjevom za ponovnim brojanjem za sve nivoe” u Republici Srpskoj, i da “osnov za osporavanje izbora postoji, odnosno da se ponište i raspišu novi”.\nNa kraju, Borenović je istakao da “nema namjeru da uđe u Parlament dok se sve ne raščisti”:\nMi u takvim parlamentima nećemo raditi…\nIstinomjer će pratiti da li će lider PDP-a, Branislav Borenović ostati dosljedan izrečenom stavu i, kako je rekao, ne ulaziti u Parlament dok se sve ne raščisti. Podsjećamo, Borenović je na ovim izborima bio kandidat PDP-a za Zastupnički dom Parlamentarne skupštine BiH.\nDa li će Saša Magazinović javno pojesti glasačku kutiju?\nNova platforma opozicionog djelovanja u RS nije utvrđena do juna\nČetiri godine Željke Cvijanović: Pogled iz vlasti i opozicije